#1318: Ciri-Ciri Perawat Islam

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum wbt. Ibu saya kerap sakit dan mengalami gangguan jin (sihir dan saka). Selain mendapatkan rawatan di hospital, ibu saya juga berusaha mendapatkan rawatan perubatan Islam.
Bagaimanakah kami boleh mengetahui perawat itu adalah perawat yang mengamalkan rawatan Islam?

Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.

Hukum Berjumpa Bomoh
Hukum pergi kepada bomoh/ tukang sihir bagi tujuan mengubati adalah haram hukumnya dan dia telah mensyirikkan Allah SWT. Menurut Dr Wahbah al-Zuhaili dalam kitabnya: Diharamkan untuk meminta bantuan dari bomoh/ tukang sihir untuk tujuan sihir atau perubatan. Hal ini kerana ia merupakan suatu perbuatan syirik kepada Allah SWT. (Lihat
al-Fatawa al-Mu’asirah
, hlm. 319)
Sebagaimana sabda Rasulullah SAW:
مَنْ أَتَى كَاهِنًا، أَوْ عَرَّافًا، فَصَدَّقَهُ بِمَا يَقُولُ، فَقَدْ كَفَرَ بِمَا أُنْزِلَ عَلَى مُحَمَّدٍ
Maksudnya
:
“Sesiapa yang mendatangi dukun atau tukang ramal, lalu dia membenarkan apa yang dikatakannya, maka sungguh ia telah kufur kepada apa yang diturunkan kepada Nabi Muhammad SAW.”
Riwayat Ahmad (9171)

Begitu juga, Rasulullah SAW bersabda:
اجْتَنِبُوا السَّبْعَ الْمُوبِقَاتِ ”. قَالُوا يَا رَسُولَ اللَّهِ وَمَا هُنَّ قَالَ ” الشِّرْكُ بِاللَّهِ، وَالسِّحْرُ، وَقَتْلُ النَّفْسِ الَّتِي حَرَّمَ اللَّهُ إِلاَّ بِالْحَقِّ، وَأَكْلُ الرِّبَا، وَأَكْلُ مَالِ الْيَتِيمِ، وَالتَّوَلِّي يَوْمَ الزَّحْفِ، وَقَذْفُ الْمُحْصَنَاتِ الْمُؤْمِنَاتِ الْغَافِلاَتِ ”.
Maksudnya: “Jauhilah tujuh jenis dosa besar yang membinasakan. Sahabat bertanya: Wahai Pesuruh Allah? Apakah dosa-dosa itu? Sabda Baginda: Menyekutukan Allah, sihir, membunuh jiwa yang diharamkan melainkan dengan alasan yang benar, makan riba, makan harta anak yatim, lari daripada perang dan menuduh wanita muhsan beriman yang tidak bersalah dengan tuduhan zina.”
Sahih  Imam Bukhari (2766)
Dalam isu ini juga, ia telah dibahaskan dengan panjang lebar. Sila rujuk Ahkam Syar’iyyah di maktabahal-bakri.com: #410: Jumpa Tukang Sihir Untuk Ubati Sihir

Ciri-ciri perubatan Islam
Ayat-ayat rawatan berlandaskan al-Quran dan hadith, serta doa-doa yang difahami maknanya dan jelas sebutannya. Begitu juga, tidak menambah atau mengurangkan ayat al-Quran dan menterbalikkan susunan ayat al-Quran.
Bahan rawatan: air, herba (limau, habbatulsauda’, zaitun), madu, garam dan bahan-bahan yang suci menurut syarak.
Tidak menggunakan bahan seperti: darah, bangkai, khinzir, anjing, arak, tanah kubur, kain kapan, pakaian harian, kemenyan, senjata lama (keris, pedang dan seumpamanya), tulang-belulang, rambut, minyak dagu/ pengasih/senyonyong/cenuai dan nasi tangas.
Tidak merawat dalam bilik yang gelap.
Tidak menjalankan pembedahan batin secara ghaib atau menggunakan bantuan makhluk halus.
Etika merawat: Terdapat beberapa etika sama ada sebelum, semasa atau selepas merawat antaranya:
Sebelum merawat
Memohon izin kepada pesakit sebelum merawat.
Memastikan waris pesakit bersama pesakit semasa sesi rawatan (jika berlainan jantina).
Memastikan pesakit memakai pakaian yang menutup aurat.
Memberi penerangan yang jelas kepada pesakit (punca, kaedah rawatan dan kos).
Semasa merawat
Memulakan sesi rawatan dengan bacaan doa atau ayat -ayat al-Quran dengan jelas.
Perlu menjaga aurat pesakit semasa rawatan dengan kadar yang munasabah.
Tidak dibenarkan mengambil gambar atau video tanpa mendapat keizinan pesakit.
Selepas merawat
Tidak dibekalkan dengan azimat, tangkal, susuk dan seumpamanya.
Memberi nasihat kepada pesakit setelah selesai rawatan mengikut jenis rawatan yang diterima.
(Lihat
Garis Panduan Amalan Perubatan Islam
, JAKIM)
Kesimpulan
Justeru itu, kami nyatakan di sini bahawa apabila berlaku perkara-perkara seperti sihir, saka dan seumpamanya, maka rujuklah kepada mereka yang menggunakan rawatan Islam. Hal ini kerana apabila seseorang itu pergi meminta bantuan kepada dukun atau penyihir, ia bukan sahaja telah menyekutukan Allah SWT, bahkan ia akan memudaratkan sang pelakunya pada akhirnya.
Akhir sekali, semoga Allah SWT menjauhkan kita daripada perkara-perkara yang boleh membawa kepada syirik kepada Allah SWT, serta mengurniakan kepada kita kefahaman dalam mengamalkan suruhan-Nya.
Bertarikh:17 April 2023 bersamaan 26 Ramadhan 1444H


#1317: Hukum Memakai Gelang Kaki

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Apakah hukum memakai gelang kaki?
Jawapan:
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
 Kami mulakan perbahasan ini dengan firman Allah SWT:
يَا بَنِي آدَمَ خُذُوا زِينَتَكُمْ عِندَ كُلِّ مَسْجِدٍ وَكُلُوا وَاشْرَبُوا وَلَا تُسْرِفُوا ۚ إِنَّهُ لَا يُحِبُّ الْمُسْرِفِينَ
Maksudnya: “
Wahai anak-anak Adam! Pakailah pakaian kamu yang indah berhias pada tiap-tiap kali kamu ke tempat ibadat (atau mengerjakan sembahyang), dan makanlah serta minumlah, dan jangan pula kamu melampau; sesungguhnya Allah tidak suka akan orang-orang yang melampaui batas.”
(Surah al-A’raf, 31)
Syeikh al-Sa’di dalam tafsirnya menyatakan bahawa ayat ini merupakan ayat perintah untuk menutup aurat ketika solat. Ayat ini juga menjelaskan tentang memakai pakaian yang baik dan bersih, arahan menutup aurat dan penggunaan perhiasan untuk kecantikan. (Lihat
Taisir al-karim al-Rahman fi Tafsir kalam al-Mannan
, 1/287)

Hukum Memakai Gelang Kaki
Hiasan kecantikan merupakan suatu fitrah bagi perempuan, akan tetapi mestilah ia tidak melanggar apa-apa yang telah dilarang oleh syarak. Pada asalnya, hukum memakai perhiasan di badan, pakaian atau tempat adalah diharuskan, selagi mana tiada nas-nas yang khusus yang mengecualikan hukum asal berkenaan.” (Lihat
al-Fiqh al-Manhaji,
3/89-90)
Firman Allah SWT:
قُلْ مَنْ حَرَّمَ زِينَةَ اللَّهِ الَّتِي أَخْرَجَ لِعِبَادِهِ وَالطَّيِّبَاتِ مِنَ الرِّزْقِ
Maksudnya : Katakanlah (wahai Muhammad) : “Siapakah yang (berani) mengharamkan perhiasan Allah yang telah dikeluarkanNya untuk hamba-hambaNya, dan demikian juga benda-benda yang baik lagi halal dari rezeki yang dikurniakanNya?”
(Surah al-A’raf: 32)
Berbalik kepada soalan yang diajukan, Allah SWT melarang perempuan-perempuan yang menghentakkan kakinya agar gelang kaki itu berbunyi dan bertujuan untuk menarik perhatian lelaki, Firman Allah SWT:
وَلَا يَضْرِبْنَ بِأَرْجُلِهِنَّ لِيُعْلَمَ مَا يُخْفِينَ مِن زِينَتِهِنَّ ۚ وَتُوبُوا إِلَى اللَّـهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ
Maksudnya: “
Dan janganlah mereka menghentakkan kaki untuk diketahui orang akan apa yang tersembunyi dari perhiasan mereka; dan bertaubatlah kamu sekalian kepada Allah, wahai orang-orang yang beriman, supaya kamu berjaya.”
(Surah al-Nur, 31)
Menurut Ibn Kathir dalam tafsirnya, pada zaman jahiliah, wanita-wanita akan memakai gelang gelang kaki dan menghentak-hentak kaki mereka agar mendapat perhatian golongan lelaki. Maka Allah SWT melarang kaum perempuan untuk melakukan perbuatan tersebut. (Lihat
Tafsir Ibn Kathir
, 6/49)
Selain itu, Imam al-Qurtubi menyatakan dalam tafsirnya, “Sesiapa yang melakukan perbuatan tersebut (menghentak kaki) untuk tujuan bermegah-megah dengan perhiasan yang dia miliki, maka hukumnya makruh. Begitu juga, jika ia bertujuan untuk tabarruj serta menarik perhatian lelaki, maka perbuatan tersebut diharamkan.” (Lihat
Tafsir al-Qurtubi
, 12/238)
Dr. Wahbah Zuhaili menyatakan: “Pemakaian gelang kaki dan menghentak kaki dengan mengeluarkan bunyi untuk menarik perhatian lelaki, maka perbuatan ini dilarang bagi menunjukkan perhiasan dan ini juga merupakan dalil larangan melunakkan suara bagi perempuan. (Lihat
al-Tafsir al-Munir li Zuhaili
, 18/212)
Kesimpulan
Justeru itu, kami berpandangan sekiranya perempuan itu memakai gelang kaki untuk menarik minat suaminya maka hukumnya harus. Selain itu, bagi kanak-kanak perempuan, jika tujuannya untuk pengawasan, maka hukumnya juga diharuskan. Begitu juga, sekiranya dengan memakai kasut tumit tinggi, ia dapat menarik perhatian lelaki, maka hukumnya juga haram. Hal ini kerana ia termasuk di dalam firman di atas. Oleh itu, jika sekiranya ia bukan untuk tujuan untuk tabarruj, ujub, riak, menarik perhatian lelaki, serta tidak berlebih-lebihan maka ianya dibolehkan. Terdapat juga saranan oleh Rasulullah SAW yang diriwayatkan oleh Abdullah Bin al- Ash RA:
كُلُوا وَاشْرَبُوا وَتَصَدَّقُوا وَالْبَسُوا مَا لَمْ يُخَالِطْهُ إِسْرَافٌ أَوْ مَخِيلَةٌ
Maksudnya: “
Makan dan minumlah, bersedekah dan berpakaianlah tanpa ada unsur berlebihan atau sia-sia.”
Riwayat Ibn Majah (3605)
Semoga kita diberi kefahaman berkenaan dengan agama kita seterusnya dapat mengamalkan mengikut neraca syariat. Amin.
Bertarikh:17 April 2023 bersamaan 26 Ramadhan 1444H


#1319: Kepercayaan Sial atau Musibah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya ada dua soalan.
Soalan 1: Dato’ Seri, ada kepercayaan bahawa, mengadakan majlis penting pada hari Rabu boleh membawa sial atau musibah. Adakah kepercayaan seperti ini adalah khurafat atau ada kebenarannya.
Soalan 2: Adakah ada hari-hari yang digalakkan untuk diadakan majlis atau membeli benda-benda penting. Contoh, membeli kereta digalakkan pada hari Khamis atau sebagainya. Mohon penjelasan, terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama sekali kita lafazkan syukur kepada Allah SWT atas pelbagai kurniaan nikmat-Nya. Menjadi keyakinan kita yang menyusun segala-galanya adalah Allah SWT. Ini bersesuaian dengan firman-Nya:
كُلَّ يَوْمٍ هُوَ فِي شَأْنٍ
Maksudnya:
“Tiap-tiap masa Ia di dalam urusan (mencipta dan mentadbirkan makhluk-makhlukNya)!”
 Surah al-Rahman (29)
Menurut Prof. Dr. Wahbah az-Zuhaili, ayat ini menjelaskan berkenaan keadaan Allah SWT di dalam mentadbir urusan-Nya pada setiap masa dan setiap hari. Antara urus tadbir Allah SWT adalah menghidupkan dan mematikan, memberi rezeki, memberi kemuliaan dan memberi kehinaan, memberi kesakitan dan juga menyembuhkan, memberi arahan serta panduan di samping menegah beberapa perbuatan, mengampunkan dosa dan memberi azab kepada yang bersalah dan yang melakukan dosa, dan perbuatan-perbuatan lain yang tidak akan terkira oleh manusia. (Lihat
Tafsir al-Munir
, 14/226)
Secara nasnya, ada ulama ulama secara
tafa’ul
 memulakan sesuatu perkara pada hari-hari tertentu. Contohnya, musafir pada hari Khamis. Hal ini kerana hadith Nabi SAW, daripada Ka’ab Bin Malik RA :
أنَّ النبيَّ صلى الله عليه وسلم خَرَجَ في غَزْوَةِ تَبُوكَ يَوْمَ الخَمِيس، وَكَانَ يُحِبُّ أنْ يَخْرُجَ يَوْمَ الْخَميسِ. متفقٌ عَلَيْهِ.
Maksudnya:
“Bahawasanya Nabi SAW telah keluar untuk menyertai peperangan Tabuk pada hari Khamis dan Baginda suka untuk keluar bermusafir pada hari Khamis.”

Riwayat al-Bukhari (2950)
Dalam riwayat Abi Dawud:
لقَلَّمَا كَانَ رسولُ الله صلى الله عليه وسلم يَخْرُجُ إِلا في يَوْمِ الخَمِيسِ.
Maksudnya:
“Nabi SAW sangat jarang keluar (untuk musafir) kecuali pada hari Khamis.”
Riwayat Abu Dawud (2605)
Akan tetapi, ada juga Rasulullah SAW bermusafir pada hari yang lain.
Begitu juga, dalam memulakan pembelajaran ilmu atau syura serta perbincangan pada hari Rabu. Ini sebagai
tafa’ul
atas ciptaan Allah SWT cahaya pada hari Rabu. Daripada Abu Hurairah R.A, katanya:
أَخَذَ رَسُولُ اللَّهِ صَلَّى اللَّهُ عَلَيْهِ وَسَلَّمَ بِيَدِي فَقَالَ : خَلَقَ اللَّهُ عَزَّ وَجَلَّ التُّرْبَةَ يَوْمَ السَّبْتِ ، وَخَلَقَ فِيهَا الْجِبَالَ يَوْمَ الْأَحَدِ ، وَخَلَقَ الشَّجَرَ يَوْمَ الِاثْنَيْنِ ، وَخَلَقَ الْمَكْرُوهَ يَوْمَ الثُّلَاثَاءِ ، وَخَلَقَ النُّورَ يَوْمَ الْأَرْبِعَاءِ ، وَبَثَّ فِيهَا الدَّوَابَّ يَوْمَ الْخَمِيسِ ، وَخَلَقَ آدَمَ عَلَيْهِ السَّلَام بَعْدَ الْعَصْرِ مِنْ يَوْمِ الْجُمُعَةِ فِي آخِرِ الْخَلْقِ فِي آخِرِ سَاعَةٍ مِنْ سَاعَاتِ الْجُمُعَةِ فِيمَا بَيْنَ الْعَصْرِ إِلَى اللَّيْلِ .
Maksudnya:
“Rasulullah memegang kedua tanganku seraya bersabda: Allah Azza Wa Jalla ciptakan tanah pada hari Sabtu, menciptakan padanya gunung-ganang dan bukit-bukau pada hari Ahad, menciptakan tanam-tanaman dan pohon kayu pada hari Isnin menciptakan keburukan dan perkara yang tidak baik pada hari Selasa, menciptakan cahaya pada hari Rabu, bertebarannya makhluk Allah termasuk haiwan binatang pada hari Khamis, dan Allah ciptakan Adam AS selepas Asar pada hari jumaat, pada akhir penciptaan makhluk di saat akhir daripada saat Jumaat, iaitu antara asar menuju ke malam.”
Riwayat Muslim (2789)
Walaupun begitu, saya cenderung kepada pendapat mana-mana kebaikan boleh kita lakukan berdasarkan kehendak kita, kemudian kita serah kepada Allah SWT dengan berdoa dan mengharapkan natijah yang terbaik. Apabila kita tawakkal dan bergantung kepada-Nya maka ketika itu tidak lagi timbul sial atau kepercayaan khurafat yang tiada kena-mengena dengan Islam. Sebagai contoh, ada orang zaman dahulu percaya kesialan berlaku pada bulan Safar. Ini adalah khurafat.
Daripada Abu Hurairah RA bahawa Rasulullah SAW bersabda:
لا عَدْوَى وَلاَ طِيرَةَ ولا صَفَرَ وَلاَ هَامَّةَ
Maksudnya:
“Tidak ada  penyaki yang berjangkit,tidak ada kepercayaan bahawa haiwan memberi manfaat dan mudarat, tidak ada kesialan dalam bulan safar dan tidak ada juga kepercayaan datangnya malapetaka disebabkan burung hantu.”
Riwayat al-Bukhari (5770), Muslim(2220), Abu Daud (3913) di dalam al-Sunan & Ahmad (3031) di dalam Musnad.
Di dalam lafaz yang lain menyebut: Daripada Jabir bin Abdullah R.Anhuma bahawa Rasulullah bersabda:
لا عَدْوَى وَلاَ صَفَرَ وَلَا غُوْلَ
Maksudnya:”Tidak ada penyebaran penyakit(secara tabi’i),tidak ada kesialan dalam bulan safar bahkan tidak ada Ghul(Syaitan yang boleh menyerupai dalam pelbagai bentuk untuk menyesatkan manusia).”
Riwayat Muslim (2222),Ibnu Hibban (6128) di dalam Sahihnya, Ahmad (15103) di dalam Musnad
Disebut juga di dalam lafaz yang lain:
لَا عَدْوَى وَلَا صَفَرَ وَلَا هَامَةَ وَلَا نَوْء
Maksudnya:
“Tidak ada penyebaran penyakit(secara tabi’i),tidak kesialan dalam bulan safar dan tiada ramalan bintang bulan dengan hujan.”
Riwayat Ahmad (9165) di dalam Musnad, Ibn Hibban (6133) di dalam sohihnya
Hadis ini diriwayatkan oleh beberapa orang sahabat melalui jalur sanad yang berbeza antaranya:
Abu Hurairah
Ibnu ‘Abbas
Jabir Bin ‘Abdullah
Ibnu Mas’ud
Secara ringkasnya, hadis ini diriwayatkan oleh Imam al-Bukhari dan Imam Muslim di dalam kitab sohih mereka.Bahkan ianya juga diriwayatkan juga jaguh-jaguh ahli hadis semisal Imam Ahmad, Abu Daud dan ramai lagi. Di dalam kesemua jalur sanad hadis ini, terkandung perkataan safar. Dengan wujudnya hadis ini di dalam kitab hadis yang muktabar seperti Sahih al-Bukhari dan Sahih Muslim tidak syak lagi bahawa hadis ini adalah hadis yang sahih. Namun yang menjadi permasalahan di sini adalah adakah hadis ini menunjukkan adanya keharusan melakukan amalan mandi safar dengan hanya berdalilkan wujudnya perkataan safar di dalam hadis ini?
MAKSUD SAFAR(صفر)
Menurut Ibnu Manzur (w.711 H) صَفَرَ  bermaksud penyakit di dalam perut yang menyebabkan orang yang mengalaminya kuning mukanya. Perkataan ini juga membawa maksud ular yang suka mematuk. Ianya juga membawa maksud lapar. (Lihat
Lisan al-Arabi
, 8/250)
Safar juga adalah bulan kedua di dalam kalendar Hijrah selepas bulan Muharram.
Secara asasnya,untuk memahami satu perkataan yang terdapat di dalam hadis selain dari merujuk makna dari segi bahasa,perlu juga untuk merujuk pandangan para ulama yang muktabar untuk mendapatkan gambaran yang sebenar tentang apa yang disabdakan oleh Nabi SAW. Di sini kami kumpulkan pandangan dan syarahan para ulama berkenaan hadis ini:
Ibnu Hajar al-Asqalani (w.852 H) menyebut:
“Ia adalah penyakit yang menyakitkan perut.Abu ‘Ubaidah Ma’mar bin al-Muthanna menyebut di dalam kitab Gharib al-Hadith daripada Yunus bin ‘Ubaid Al-Jarami.Beliau bertanya kepada Ru’bah bin al-‘Ajjaj tentang makna safar.Beliau menjawab :”Bangsa Arab Jahiliyyah mempercayai bahawa ia adalah cacing yang berada di dalam perut manusia dan ia lebih merebak dari penyakit kulit.Kerana inilah Nabi menyebut tentang tiadanya safar di mana mereka mempercayai bahawa ia lebih berbahaya dari penyakit kulit.Inilah pandangan yang dipegang oleh Imam al-Bukhari kerana ianya dikaitkan dengan ayat tidak ada penyebaran penyakit.”
Beliau (Ibnu Hajar) menyebut lagi :Apa yang dimaksudkan dengan penafian bahawa tiadanya safar adalah menolak kepercayaan orang arab jahiliyyah yang beranggapan bahawa ianya boleh membunuh jika ia menimpa manusia.Akan tetapi,Syarak menolak kepercayaan ini kerana kematian tidak akan berlaku jika ajal belum tiba.”(Lihat
Fath al-Bari Syarh Sahih al-Bukhari
, 3/285)
Kata Imam al-Nawawi (w.676 H) :
“Sabda Nabi SAW ‘Tidak ada safar’ ada dua tafsiran : Tafsiran yang pertama bermaksud menjadikan bulan Safar sebagai bulan haram dan bulan Muharram sebagai bulan yang dibolehkan berperang.Inilah yang dilakukan oleh Bangsa Arab Jahiliyyah.Ini adalah pendapat Malik dan Abu ‘Ubaidah.Tafsiran yang kedua,yang dimaksudkan dengan safar adalah binatang yang wujud di dalam perut iaitu ulat.Arab Jahiliyyah percaya bahawa di dalam perut ada satu binatang yang berlegar ketika lapar.Berkemungkinan ianya boleh membunuh tuan punya perut.Mereka mengatakan bahawa ianya lebih teruk dan berjangkit berbanding penyakit kulit.Inilah tafsiran yang betul.Pandangan ini telah dikemukakan oleh al-Mutarrif,Ibnu Wahbin,Ibnu Habib,Abu ‘Ubaid dan sebahagian besar para ulama.Pandangan ini juga disebutkan oleh Imam Muslim yang dinukilkan daripada Jabir salah seorang perawi hadis ini.” (Lihat
al-Minhaj Syarh Sohih Muslim
, 13/379)
Justeru, saya katakan kedua-dua soalan di atas sepatutnya bukan menjadi kepercayaan, pada hari dan waktu tertentu kecuali terdapatnya nas. Keyakinan kita kepada Allah SWT untuk kita tawakkal dan kita mengharapkan-Nya. Rasulullah SAW bersabda dan mengajar kita satu doa ketika keluar daripada rumah. Daripada Anas bin Malik RA, Sabda Nabi SAW:
مَنْ قَالَ – يَعْنِي إِذَا خَرَجَ مِنْ بَيْتِهِ – بِسْمِ اللَّهِ تَوَكَّلْتُ عَلَى اللَّهِ لاَ حَوْلَ وَلاَ قُوَّةَ إِلاَّ بِاللَّهِ . يُقَالُ لَهُ كُفِيتَ وَوُقِيتَ . وَتَنَحَّى عَنْهُ الشَّيْطَانُ
Maksudnya: “
Barang siapa yang berkata (iaitu apabila ia keluar rumah):
بِسْمِ اللَّهِ تَوَكَّلْتُ عَلَى اللَّهِ لاَ حَوْلَ وَلاَ قُوَّةَ إِلاَّ بِاللَّهِ
“Dengan Nama Allah, aku bertawakkal kepada-Nya dan tiada tipu daya dan kekuatan melainkan daripada Allah.”
Maka akan dikatakan kepadanya (iaitu para malaikat mendoakannya) sesungguhnya kamu akan dicukupi dan akan dilindungi, dan syaitan akan menjauhkan daripadanya.”
Riwayat al-Tirmizi (3426)
Bertarikh:19 April 2023 bersamaan 28 Ramadhan 1444H


#1314: Guna Duit Haram dari Pelaburan Internet untuk Beli Rumah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, apa hukum jika seseorang menggunakan duit haram yang diperolehinya melalui pelaburan internet untuk membeli kereta atau rumah?

Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Harta haram ditakrifkan sebagai: Setiap harta yang diharamkan syarak ke atas orang yang mendapatkannya untuk mengambil manfaat darinya dari setiap sudut. (Lihat
Zakat al-Mal al-Muharram
oleh Dr. Muhammad Nu’aim Yasin, hlm. 1)
Dalam menjawab persoalan di atas, kami mulakan dengan firman Allah SWT:
وَلَا تَأْكُلُوا أَمْوَالَكُم بَيْنَكُم بِالْبَاطِلِ
Maksudnya: “
Dan janganlah kamu makan (atau mengambil) harta (orang-orang lain) di antara kamu dengan jalan yang salah.”
(Surah al-Baqarah : 188)
Al-Maraghi dalam tafsirnya menyatakan bahawa umat Islam perlu menghormati harta orang lain seperti mana dia menghormati hartanya sendiri. Tidak dibenarkan untuk memiliki sesuatu harta tersebut dengan cara penipuan, riba, rasuah dan lain-lain yang menyalahi syariat. (Lihat
Tafsir al-Maraghi
,
1/374)
Dalam menjawab persoalan di atas,
menggunakan duit haram hukumnya adalah haram
 kerana Islam menitikberatkan urusan kewangan, sama ada dari aspek sumber pendapat mahupun dari aspek perbelanjaan.
Terdapat kaedah yang menyebut:
مَا حَرُمَ فِعْلُهُ حَرُمَ طَلَبُهُ
Maksudnya: “
Sesuatu yang haram dilakukan, maka haram menuntutnya.”
(Lihat
al-Mausu’ah al-Qawa’id al-Fiqhiyyah,
9/285)
Kaedah yang lain pula menyebut:
إذَا اجْتَمَعَ الْحَلَالُ وَالْحَرَامُ غُلِّبَ الْحَرَامُ
Maksudnya: “
Sekiranya bercampur sesuatu yang halal dan haram, maka diberatkan hukum haram.”
(Lihat
al-Asybah wa al-Nazha’ir fi Qawa’id min Furu’ Fiqh al-Syafi’iyah
, hlm. 106)
Saya katakan dalam isu saudara, saya memerlukan penjelasan yang lebih lanjut yang dimaksudkan dengan pelaburan internet kerana sebahagian adalah halal dan patuh syariah dan ada yang tidak patuh syariah. Ini kerana berdasarkan kaedah:
الْحُكْمُ عَلَى الشَّيْءِ فَرْعٌ عَنْ تَصَوُّرِهِ
Maksudnya:
“Hukum atas suatu perkara terbina atas pandangan terhadap keseluruhan perkara tersebut.”
Walaupun begitu, jika ia benar-benar haram maka haram penggunaannya berdasarkan kaedah di atas, termasuk pembelian rumah atau kereta. Antara unsur yang perlu diberi kecaknaan dan prihatin oleh kita adalah terkait dengan keberkatan yang kita doa dan mohon kepada Yang Maha Esa.
وَبَارِكْ لَنَا فِيمَا أَعْطَيْتَ
Maksudnya: “
Dan berilah keberkatan bagi kami pada apa yang telah Engkau kurniakan.”
Begitu juga kita berdoa kepada Allah SWT pada setiap pagi:
اللَّهُمَّ إِنِّي أَسْأَلُكَ عِلْمًا نَافِعًا ، وَرِزْقًا طَيِّبًا ، وَعَمَلاً مُتَقَبَّلاً
Maksudnya:
“Ya Allah, aku memohon kepada-Mu ilmu yang bermanfaat, rezeki yang baik dan amalan yang diterima.”
Riwayat Ibn Majah (925), al-Nasa’ie dalam al-Sunan al-Kubra (9930) dan Ahmad (26602)

Bertarikh:17 April 2023 bersamaan 26 Ramadhan 1444H


#1320: Rasuah dalam Dakwah?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, sedikit syubhah pada saya dan mohon ustaz beri sedikit pencerahan iaitu berkaitan rasuah agar saya tidak keliru dalam a
mar makruf
 dan
nahi mungkar.
 Adakah saya dikira telah memberi rasuah dan berdosa sekiranya ada anak-anak bukan Islam yang berumur bawah 18 tahun dan mereka secara sukarela untuk masuk Islam tanpa paksaan tetapi mendapat halangan penjaga mereka. Adakah dikira rasuah sekiranya saya dengan rela hati dan dengan wang saya sendiri telah berjanji untuk menampung keperluan penjaga tersebut dengan syarat hanya membenarkan anak-anak mereka untuk beramal dengan Islam. Dan penjaga tersebut bersetuju tanpa ada paksaan.
 Syubhah yang kedua iaitu ada yang membenarkan perkara di atas berdalilkan kisah sahabat Nabi SAW yang mahu berhijrah tetapi dihalang oleh orang musyirikin Mekah lalu sahabat Nabi SAW ini memberitahu dimana hartanya disimpan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, perlu kita fahami takrif dan definisi rasuah dengan lebih terperinci.
Perkataan rasuah berasal daripada bahasa Arab
al-risywah
 (الرِّشْوَةُ). Al-Fayyumi berkata:
al-Risywah
 (الرِّشْوَةُ) adalah sesuatu yang diberikan oleh seseorang kepada hakim atau orang lain, agar hakim itu memenangkannya, atau agar hakim itu memutuskan hukum sesuai dengan apa yang diinginkannya. (Lihat
 al-Misbah al-Munir fi Gharib al-Syarh al-Kabir,
 3/411)
Ibn al-Athir pula menyebut:
al-Risywah
 (الرِّشْوَةُ) adalah sesuatu yang menghubungkan kepada keperluan/hajat dengan cara pujukan. (Lihat
al-Nihayah fi Gharib al-Hadith wa al-Athr
, 2/226)
Dari segi istilah,
al-risywah
merupakan sesuatu yang diberikan untuk membatalkan kebenaran atau untuk menegakkan kebatilan. (Lihat
al-Mausu’ah al-Fiqhiyyah
, 22/219)
Syeikh Dr Yusuf al-Qaradhawi menyebut:
“Termasuk memakan harta orang lain dengan cara yang batil ialah menerima rasuah. Iaitu wang yang diberikan kepada penguasa atau pegawai, supaya penguasa atau pegawai tersebut menjatuhkan hukuman yang menguntungkannya, atau hukum yang merugikan lawannya menurut kemahuannya, atau supaya didahulukan urusannya atau ditunda kerana ada suatu kepentingan dan sebagainya.”
(Lihat
 al-Halal wa al-Haram fi al-Islam
, hlm. 627)
Istilah rasuah telah digunapakai dalam bahasa Melayu yang bermaksud pemberian untuk menumbuk rusuk iaitu menyogok, menyuap. (Lihat Kamus Dewan Edisi Keempat)
Syed Hussein al-Attas dalam buku Rasuah, Sifat Sebab dan Fungsi, menyatakan rasuah merupakan penyalahgunaan kepercayaan untuk kepentingan peribadi.
Manakala menurut Suruhanjaya Pencegahan Rasuah Malaysia (SPRM), rasuah ialah penerimaan atau pemberian suapan sebagai upah atau dorongan untuk seseorang individu kerana melakukan atau tidak melakukan sesuatu perbuatan yang berkaitan dengan tugas rasmi. Suapan terdiri daripada wang, hadiah, bonus, undi, perkhidmatan, jawatan upah, diskaun.
Menurut undang -undang Malaysia yang terkandung dalam Seksyen 3(a), (b) dan 4(a)(b), Akta Pencegahan Rasuah 1961 (Pindaan 1971) mentafsirkan rasuah sebagai: “menerima atau memberi apa-apa suapan sebagai dorongan, upah atau galakkan kepada seseorang untuk melakukan sesuatu perbuatan atau untuk tidak melakukan sesuatu perbuatan yang ada hubungan dengan prinsipalnya.” Manakala suapan pula, menurut Seksyen 2, Akta Pencegahan Rasuah 1997 ialah; “Wang, derma, pinjaman, hadiah, cagaran beharga, harta atau kepentingan mengenai harta, iaitu apa-apa jenis harta sama ada alih atau tidak alih atau apa-apa manfaat seumpamanya.”
Adapun hakikat rasuah, maka sudah tentu ia adalah haram berdasarkan hadith Nabi SAW daripada Abdullah  ‘Amru R.Anhuma, katanya:
 لَعَنَ رَسُولُ اَللَّهِ - صلى الله عليه وسلم -اَلرَّاشِي وَالْمُرْتَشِيَ
Maksudnya:
“Rasullullah SAW melaknat pemberi rasuah dan penerima rasuah.”
Riwayat Abu Dawud (3580), Tirmizi (1337), Ahmad (6532), dan Ibn Majah (2313). Kata al-Tirmizi: Hasan Sahih
Daripada Thauban R.A:
وَزَادَ: «وَالرَائِشَ» يَعْنِي الَّذِي يَمْشِي بَيْنَهُمَا
Dan menambah: “(ال
رَّائِشَ
) Yang menjadi penghubung antara pemberi rasuah dan penerima rasuah.”
Riwayat Ahmad (22399), Ibn Abi Syaibah (22529) dan al-Bazzar (4160)
Adapun persoalan di atas, saya tidak menganggap sebagai rasuah tetapi membantu keluarga yang memerlukan bantuan dan keperluan untuk hidup. Bahkan, berdasarkan definisi yang dikemukakan maka isu persoalan saudara tidak termasuk dalam rasuah dan tidak terpakai.
Justeru, tidak timbul isu memberi rasuah di sini. Usaha anda menyampaikan dakwah dengan penuh hikmah dan toleransi juga boleh mendekatkan hubungan antara sesama manusia sehingga merentasi agama.
Akhir kalam, saya berdoa kepada Allah SWT moga-moga usaha yang dilakukan oleh saudara diganjari pahala. Benarlah firman Allah SWT:
وَمَنْ أَحْسَنُ قَوْلًا مِّمَّن دَعَا إِلَى اللَّـهِ وَعَمِلَ صَالِحًا وَقَالَ إِنَّنِي مِنَ الْمُسْلِمِينَ
Maksudnya:
“Dan tidak ada yang lebih baik perkataannya daripada orang yang menyeru kepada (mengesakan dan mematuhi perintah) Allah, serta ia sendiri mengerjakan amal yang soleh, sambil berkata: “Sesungguhnya aku adalah dari orang-orang Islam (yang berserah bulat-bulat kepada Allah).”
(Surah Fussilat : 33)
Semoga kita semua menjadi hamba-hamba Allah SWT yang taat dan patuh kepada-Nya seterusnya mencapai
mardhatillah.
Amin.
Bertarikh:19 April 2023 bersamaan 28 Ramadhan 1444H


#1321: Apa Yang Roh Aku Lihat?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, saya ingin bertanya satu soalan. Sejak kebelakangan ini saya nampak
posting
 di Instagram (dari orang kita dan Muslim luar negara, mungkin asal video dari Tiktok tapi saya tak ada Tiktok) tentang Roh kita ketika di alam roh telah diberi pilihan untuk hadapi alam dunia atau kekal di alam roh, dan pilihan dibuat dari apa yang roh kita nampak. Saya beri contoh ayat yang di
posting
 (di video ringkas
reel
 beberapa saat) yang bunyinya sebegini
“I wonder what my soul see that made it agreed to accept this Dunya life?”
 atau “Apa yang roh aku nampak akan berlaku kepadaku sampai dia pilih untuk dihidupkan di dunia ini?” Mohon pencerahan ustaz tentang perihal Alam Roh yang mula
trending
 ini, adakah ia benar atau rekaan? Terima kasih atas maklumbalas ustaz.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama, saya ucapkan terima kasih kerana begitu prihatin dan cakna berkenaan agama dan menuntut untuk mengetahuinya. Ini adalah sikap yang baik. Saya mulakan dengan firman Allah SWT:
      وَيَسْأَلُونَكَ عَنِ الرُّوحِ ۖ قُلِ الرُّوحُ مِنْ أَمْرِ رَبِّي وَمَا أُوتِيتُم مِّنَ الْعِلْمِ إِلَّا قَلِيلًا
Maksudnya:
“Dan mereka bertanya kepadamu tentang roh. Katakan: “Roh itu daripada perkara urusan Tuhanku dan kamu tidak diberikan ilmu pengetahuan melainkan sedikit sahaja.”
(Surah al-Isra’: 85)
Syeikh Abdul Rahman al-Sa’di berkata: Ayat ini menunjukkan tentang kelemahan manusia iaitu dalam sesetengah perkara mereka tidak mampu untuk mencapai dan mengetahuinya. Disebabkan itu, Allah memerintahkan Nabi Muhammad SAW agar menjawab persoalan mengenai roh ini dengan menyerahkan urusannya kepada Allah. (Lihat
Taisir al-Karim al-Rahman
, hlm. 466)
Terdapat banyak nas yang menunjukkan selepas kita meninggal dunia mata akan memandang dan mengikutinya pada saat itu. Ini berdasarkan hadith Ummu Salamah R.Anha yang berkata:
دَخَلَ رَسُولُ اللهِ صَلَّى اللهُ عَلَيْهِ وَسَلَّمَ عَلَى أَبِي سَلَمَةَ وَقَدْ شَقَّ بَصَرُهُ، فَأَغْمَضَهُ، ثُمَّ قَالَ: إِنَّ الرُّوحَ إِذَا قُبِضَ تَبِعَهُ الْبَصَرُ، فَضَجَّ نَاسٌ مِنْ أَهْلِهِ، فَقَالَ: لَا تَدْعُوا عَلَى أَنْفُسِكُمْ إِلَّا بِخَيْرٍ، فَإِنَّ الْمَلَائِكَةَ يُؤَمِّنُونَ عَلَى مَا تَقُولُونَ، ثُمَّ قَالَ: اللَّهُمَّ اغْفِرْ لِأَبِي سَلَمَةَ وَارْفَعْ دَرَجَتَهُ فِي الْمَهْدِيِّينَ، وَاخْلُفْهُ فِي عَقِبِهِ فِي الْغَابِرِينَ، وَاغْفِرْ لَنَا وَلَهُ يَا رَبَّ الْعَالَمِينَ، وَافْسَحْ لَهُ فِي قَبْرِهِ، وَنَوِّرْ لَهُ فِيهِ
Maksudnya:
“Rasulullah SAW masuk menziarahi jenazah Abi Salamah yang baru meninggal dunia dan ketika itu matanya terbuka. Lantas, Rasulullah SAW menutupnya seraya bersabda: Sesungguhnya roh apabila diambil maka pandangan akan mengikutinya. Hal ini menyebabkan orang ramai di kalangan keluarganya riuh-rendah. Kemudian Rasulullah SAW bersabda: Jangan sekali-kali kamu doa terhadap diri kamu kecuali yang  baik. Maka, sesungguhnya para malaikat akan mengaminkan apa yang kamu katakan kemudian, Rasulullah SAW berdoa: Ya Allah, ampunkanlah bagi Abi Salamah dan angkatlah darjatnya bersama orang yang diberi petunjuk dan gantilahnya pada keturunannya serta ampunkanlah bagi kami dan baginya wahai Rabb yang memiliki sekalian alam. Lapangkanlah baginya kuburnya dan cahayakanlah baginya pada kuburnya.”
Riwayat Muslim (920) Abu Daud (3118), Ibn Majah (1197), Ibn Hibban (7041)
Atas asas ini kami katakan isu roh adalah termasuk dalam perkara
ghaibi
yang Allah SWT tidak kurniakan kepada manusia pengetahuan selengkapnya. Bahkan, dinisbahkan hal tersebut kepada urusannya. Justeru, tidak sayugia kita menjebakkan diri kita sehingga ke tahap seperti itu.
Berkenaan dengan persoalan bahawa roh yang menentukan dan memilih sama ada ingin dihidupkan di dunia atau pun sebaliknya adalah fahaman yang silap dan tersasar. Ini kerana, sesiapa yang mengkaji berkenaan dengan perjalanan manusia ke alam Baqa’ adalah berdasarkan kepada kehendak Allah SWT yang telah ditentukan yang terkait dengan amalan baik dan buruk sehingga mendapat balasan daripada Allah SWT.
Firman Allah SWT:
لَعَلِّي أَعْمَلُ صَالِحًا فِيمَا تَرَكْتُ ۚ كَلَّا ۚ إِنَّهَا كَلِمَةٌ هُوَ قَائِلُهَا ۖ
وَمِن وَرَائِهِم بَرْزَخٌ إِلَىٰ يَوْمِ يُبْعَثُونَ
Maksudnya:

“Supaya aku mengerjakan amal-amal yang soleh dalam perkara-perkara yang telah aku tinggalkan”. Tidak! Masakan dapat? Sesungguhnya perkataannya itu hanyalah kata-kata yang ia sahaja yang mengatakannya,
sedang di hadapan mereka ada alam barzakh (yang mereka tinggal tetap padanya) hingga hari mereka dibangkitkan semula (pada hari kiamat).
Surah al-Mukminun: 100
Al-Tabari menukilkan riwayat Mujahid (
tabi’en
 dan juga anak murid kepada Ibn ‘Abbas R.Anhuma) yang mana menyebut bahawa
barzakh
 di dalam ayat di atas ialah
hijab
 (seperti tembok penghalang) diantara orang yang telah mati untuk pulang ke dunia
. (Lihat
Jami’ al-Bayan ‘an Ta’wil Ay al-Quran,
 19/71)
Diriwayatkan daripada Ibn Abbas R.Anhuma, beliau menjelaskan tafsir ayat tersebut dengan katanya:
إِنَّ أَرْوَاحَ الْأَحْيَاءِ وَالْأَمْوَاتِ تَلْتَقِي فِي الْمَنَامِ فَتَتَعَارَفُ مَا شَاءَ اللَّهُ مِنْهَا، فَإِذَا أَرَادَ جَمِيعُهَا الرُّجُوعَ إِلَى الْأَجْسَادِ أَمْسَكَ اللَّهُ أَرْوَاحَ الْأَمْوَاتِ عِنْدَهُ، وَأَرْسَلَ أَرْوَاحَ الْأَحْيَاءِ إِلَى أَجْسَادِهَا
Maksudnya
: Sesungguhnya ruh orang yang hidup dan ruh orang mati bertemu dalam mimpi. Mereka saling mengenal sesuai yang Allah kehendaki. Ketika masing-masing hendak kembali ke jasadnya, Allah menahan ruh orang yang sudah mati di sisi-Nya, dan Allah melepaskan ruh orang yang masih hidup ke jasadnya. (Lihat
Jami’ al-Bayan fi Ta’wil al-Qur’an,
 21/298;
al-Jami’ li Ahkam al-Quran
, 15/260;
Madarik al-Tanzil wa Haqa’iq al-Ta’wil
, 4/56 dan
Zad al-Masir
 oleh Ibn al-Jauzi 4/20)
Said bin Jubair Rahimahullah pula berkata:
إِنَّ اللَّهَ يَقْبِضُ أَرْوَاحَ الْأَمْوَاتِ إِذَا مَاتُوا، وَأَرْوَاحَ الْأَحْيَاءِ إِذَا نَامُوا، فَتَتَعَارَفُ مَا شَاءَ اللَّهُ أَنْ تَتَعَارَفَ
Maksudnya
: “
Sesungguhnya Allah menahan ruh-ruh orang mati apabila mereka mati dan ruh-ruh orang hidup apabila mereka tidur. Mereka akan bertemu dan berkenalan mengikut kehendak Allah.”

(Lihat
al-Jami’ li Ahkam al-Quran
, 15/260)
Imam Ibnu Qayyim al-Jauziyah menyatakan di dalam ayat tersebut Allah SWT mahu mengkhabarkan bahawa kematian ada dua. Kematian yang besar (
وفاة كبرى
) dan kematian kecil (
وفاة صغرى
) iaitu ketika tidur. Begitu juga roh ada dua jenis iaitu:
Roh yang telah sampai ajal matinya. Ia akan ditahan dan tidak dikembalikan semula ke dunia.
Roh yang masih belum sampai ajal kematiannya. Ia akan dikembalikan semula ke jasadnya sehinggalah tiba waktu kematiannya. (Lihat
al-Ruh
, hlm 58).
Untuk mendapatkan penjelasan lebih lanjut berkaitan perbincangan ini, boleh rujuk artikel kami bertajuk #395: Roh Orang Mati Kembali ke Dunia dalam ruangan Ahkam al-Syar’iyyah di pautan berikut:
https://maktabahalbakri.com/roh-orang-mati-kembali-ke-dunia/#_ftn13

Bertarikh:19 April 2023 bersamaan 28 Ramadhan 1444H


#1315: Memakan Daging Tapir

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu kemuskilan hingga sekarang belum dapat jawapan daripada mana-mana asatizah Apakah hukum makan haiwan tenuk atau dipanggil juga tapir? Ini kerana ada sebahagian kaum yang makan benda ini. Harap ustaz dapat membantu memberi pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ ۚ إِنَّ فِي ذَٰلِكَ لَآيَاتٍ لِّقَوْمٍ يَتَفَكَّرُونَ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya. Sesungguhnya pada yang demikian itu benar-benar terdapat tanda-tanda (kekuasaan Allah) bagi kaum yang berfikir.”
(Surah al-Jathiyah: 13)
Ayat di atas menunjukkan bahawa Allah SWT telah menundukkan untuk kamu semua segala apa yang ada di langit yang terdiri daripada matahari, bulan dan bintang, serta segala apa yang ada di bumi yang terdiri daripada haiwan-haiwan (makanan dan pengangkutan darat), tumbuh-tumbuhan, kapal dan lain-lain, untuk manfaat buat kamu semua. Kesemua nikmat-nikmat ini adalah merupakan pemberian daripada Allah semata-mata, Dia memberikan perkara-perkara tersebut kepada kamu sebagai nikmat-Nya dan juga kurniaan-Nya. Maka hendaklah kepada-Nya sahaja kamu menyembah (beribadah) dan jangan sekali-kali kamu menjadikan bagi-Nya sekutu. Sesungguhnya pada apa yang telah Dia tundukkan buat kamu itu ada mengandungi tanda-tanda dan bukti-bukti yang menunjukkan kepada keesaan-Nya, bagi mereka yang merenung (berfikir) akan ayat-ayat Allah (tanda-tanda kekuasaan-Nya) serta hujah-hujah dan dalil-dalil-Nya lalu mereka mengambil pengajaran daripadanya. (Lihat
al-Tafsir al-Muyassar
, hlm. 499).
Definisi Tapir
Menurut
Kamus Dewan Edisi Keempat
, tapir ialah sejenis binatang liar, dan dipanggil juga sebagai tenuk.
[1]
 Tapir dianggap sebagai fosil hidup kerana ia tidak banyak berubah sejak evolusi mereka, lebih daripada 50 juta tahun yang lalu, dan dianggap sebagai salah satu mamalia besar yang paling primitif di dunia. Secara umumnya, Tapir moden semuanya mempunyai muncung panjang, dikenali sebagai probosis, iaitu
omnidirectional
. Mereka menggunakannya untuk mengumpul beri, buah-buahan dan tumbuh-tumbuhan lain dari semua kawasan sekitar. Mulut mereka mengandungi antara 42 dan 44 gigi yang sebahagian besarnya rata untuk membantu mengisar tumbuhan dan buah-buahan.
Gambar atas: Tapir Malayan
Selain daripada hidung, haiwan ini mempunyai saiz dan bentuk yang serupa dengan babi hutan atau badak sumbu. Mereka boleh mencapai lebih daripada enam kaki panjang dan hampir tiga kaki tinggi. Haiwan ini yang dewasa mempunyai berat antara 400 hingga 800 paun dan mempunyai kulit yang keras yang menjadikan mereka tahan terhadap banyak pemangsa yang berasal dari Amerika Selatan, India, dan Asia.Haiwan ini secara amnya adalah makhluk yang bersendirian. Mereka akan berkumpul dalam kumpulan kecil, untuk membiak dan untuk interaksi sosial. Anak yang baru dilahirkan akan kekal bersama ibu mereka sehingga mereka mencapai umur enam hingga lapan bulan. Selepas itu, ia akan pergi mencari makanan sendiri dan ibu akan membesarkan pula anak yang lain.
Terdapat empat spesies haiwan ini yang masih hidup atau wujud:
Tapirus terrestris
, atau Tapir Amerika Selatan.
Tapirus pinchaque
, atau tapir berbulu.
Tapirus indicus
, atau tapir Malayan
Tapirus bairdii
, atau tapir Baird.
Gambar atas: Tapir Baird
Tapir mempunyai habitat asal yang pelbagai bergantung kepada spesies mana ia dan di mana ia ditemui. Contohnya, spesies Amerika Selatan, nama saintifik
Tapirus terrestris
, tinggal di dataran berumput Brazil, Venezuela, Colombia, Argentina, Peru, Ecuador, dan Guiana. Sebaliknya, Tenuk Baird (
Tapirus bairdii
), berkeliaran di padang rumput Mexico, Amerika Tengah, dan bahagian utara Amerika Selatan. Tapir Gunung lebih kecil dan lebih berbulu daripada jenis-jenis yang lain, dan ia tinggal di pergunungan Andes. Tapir India atau Asia ditemui di Kemboja, Indonesia, dan Laos. Ia juga telah dilihat di Malaysia, Myanmar, Thailand, dan Vietnam. Haiwan ini suka mencari makan di dalam hutan dan hutan hujan di negara-negara tersebut.
Gambar atas: Tapir Amerika Selatan
Semua spesies tapir adalah herbivor. Dalam erti kata lain, makanan mereka hanyalah rumput, biji-bijian, buah-buahan, dan tumbuhan-tumbuhan lain. Probosis (belalai) makhluk ini boleh bergerak ke semua arah yang berbeza untuk meraih daun dan buah yang rendah yang mungkin tidak dapat dicapai oleh haiwan lain. Haiwan ini tidak makan daging, jadi giginya digunakan semata-mata untuk mengisar makanan berunsurkan tumbuh-tumbuhan.
Haiwan ini mempunyai kulit yang keras di belakang dan lehernya yang membantu melindunginya daripada banyak pemangsa yang mungkin ingin menyasarkannya sebagai sumber daging. Seperti mana yang diketahui, buaya akan menyerang mereka semasa mereka berkubang di dalam paya dan lubang lumpur atau semasa cuba menyejukkan diri di tasik dan sungai. Begitu juga kucing hutan liar yang berkeliaran di dataran berumput di Amerika Tengah atau hutan di Amerika Selatan dan Asia juga mungkin akan memburu haiwan ini. Contohnya, harimau, jaguar, dan puma termasuk dalam tiga jenis kucing besar liar yang memburu tapir.
Tambahan lagi, orang ramai telah memburu tapir selama berabad-abad untuk mendapatkan bukan sahaja dagingnya tetapi juga kulitnya.
 Kulit tapir yang tahan lasak menjadikan mereka sangat berharga untuk kerja kulit di beberapa bahagian Asia dan India.
Gambar atas: Tapir gunung atau tapir berbulu
Semua spesies tapir sedang diancam kepupusan. Tiada satu pun daripada empat spesies itu mempunyai populasi lebih besar daripada 4,500 di alam liar. Para saintis percaya bahawa Tapir Malayan mungkin mempunyai populasi serendah 3,000 yang tinggal di dunia. Berbanding tenuk baird yang lebih baik sedikit iaitu pada 4,500 haiwan.
[2]
Hukum memakan tapir
Mengenai hal ini, terdapat kaedah menyebutkan bahawa hukum asal — yakni dalam menentukan status halal — bagi suatu haiwan darat itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
(Surah al-Ma’idah: 1)
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
(Surah al-Jathiyah: 13)
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
Riwayat al-Bazzar (4087); al-Tabarani dalam
Musnad al-Syamiyyin
 (2102); Syeikh al-Albani dalam
al-Ta‘liqat al-Radhiyyah
 (3/24) menilainya sebagai sahih. Al-Haithami dalam
Majma‘ al-Zawa’id
 (1/176) menilai sanadnya sebagai hasan dan menyebutkan, semua perawinya adalah boleh dipercayai.
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya. (Lihat
Fatawa Nur ‘ala al-Darb
, 20/2).
Kesimpulannya
Oleh itu, berdasarkan kepada keterangan di atas,
kami berpendapat bahawa tapir atau tenuk adalah halal dimakan.
 Lebih-lebih lagi, ia juga bukanlah tergolong dalam kategori haiwan pemangsa yang memburu mangsanya sebagai makanan seperti singa, memerang dan lain-lain. Akan tetapi ia merupakan haiwan herbivor yang hanya makan rumput, pokok renek dan seumpamanya. Tapir juga tidak akan makan daging sama sekali. Selain itu, ia telah diburu oleh manusia selama berabad-abad bagi mendapatkan daging dan juga kulitnya.
Sekalipun begitu, di Malaysia, tapir atau tenuk ini termasuk dalam kategori haiwan yang dilindungi sepenuhnya sebagaimana yang dinyatakan dalam Jadual Kedua (seksyen 3), daripada Akta 716. Dalam jadual tersebut telah menyenaraikan sejumlah famili Tapiridae iaitu Tapir Baird (
Tapirus bairdii
), Tapir Malayan (
Tapirus indicus
), Tapir Andean atau dikenali juga sebagai Tapir Gunung (
Tapirus pinchaque
) dan Tamir Amerika Selatan atau dikenali juga sebagai
Lowland Tapir
 (
Tapirus terrestris
).
[3]
Oleh sebab itu, tidak boleh sewenang-wenangnya memburu, menangkap atau menahan jerat terhadap haiwan-haiwan berkenaan. Sekiranya disabitkan kesalahan boleh dikenakan tindakan dan hukuman sebagaimana yang telah termaktub di dalam akta berkenaan. Dalam isu ini, pemerintah berhak untuk memutuskan sesuatu keputusan bagi menjaga maslahah yang lebih penting. Ini bertepatan dengan satu kaedah fiqh yang masyhur:
تَصَرُّفُ الْإِمَامِ عَلَى الرَّعِيَّةِ مَنُوطٌ بِالْمَصْلَحَةِ
Maksudnya
:
“Polisi pemerintah itu hendaklah berasaskan maslahah terhadap rakyat.”
Kami juga mengambil kesempatan di sini menyatakan, dalam konteks kita sebagai rakyat Malaysia, sebaik-baiknya kita tidak terlibat dalam pemburuan tapir atau tenuk tersebut, sekalipun ia adalah halal. Hal ini kerana menjadi tanggungjawab rakyat untuk taat dan menyokong
ulil amri
 dalam hal-hal yang baik, di samping mengelakkan diri daripada disabitkan atau dikenakan tindakan undang-undang. Apatah lagi, tapir termasuk dalam hidupan yang semakin pupus dan terancam. Justeru, menjadi tanggungjawab kita bersama dalam memastikan kelangsungannya buat generasi akan datang supaya dapat melihat dan mengenalinya.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
[1]
 Lihat
https://prpm.dbp.gov.my/cari1?keyword=tapir
. Diakses pada 13 April 2023.
[2]
 Lihat
https://a-z-animals.com/animals/tapir/
. Diakses pada 13 April 2023.
[3]
 Lihat
https://www.wildlife.gov.my/images/document/Akta_716_BM.pdf
. Diakses pada 14 April 2023.
Bertarikh:17 April 2023 bersamaan 26 Ramadhan 1444H


#1322: Judi atau Tikam Dalam Pertandingan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, saya inginkan kepastian sama ada ini dikira macam tikam atau judi juga, atau dibenarkan?
Teka skor antara 2 pasukan bola sepak
Teka bilangan guli dalam kotak

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami kemukakan terlebih dahulu takrif judi. Dalam Kamus Dewan Edisi Keempat, definisi judi diertikan sebagai: “permainan dengan memakai wang dan lain-lain sebagai taruhan”.
Definisi ini tidak jauh dengan makna pertaruhan (qimar), seperti yang ditakrif oleh Imam al-Jurjani sebagai:
كُلُّ لَعِبٍ يُشْتَرَطُ فِيْهِ غَالِبًا مِنَ الْمُتَغَالِبَيْنِ شَيْئًا مِنَ الْمَغْلُوْبِ
Maksudnya: “Setiap permainan yang mensyaratkan peserta yang kalah memberikan sesuatu (seperti duit) kepada peserta yang menang.” (Lihat
al-Ta’rifat
, hlm. 179)
Firman Allah Taala:
إِنَّمَا ٱلۡخَمۡرُ وَٱلۡمَيۡسِرُ وَٱلۡأَنصَابُ وَٱلۡأَزۡلَٰمُ رِجۡسٞ مِّنۡ عَمَلِ ٱلشَّيۡطَٰنِ فَٱجۡتَنِبُوهُ لَعَلَّكُمۡ تُفۡلِحُون

Maksudnya:
“Sesungguhnya arak, judi, pemujaan berhala, dan menilik nasib dengan anak panah adalah kotor (keji) dari perbuatan syaitan, maka hendaklah kamu menjauhinya supaya kamu berjaya”

Surah al-Maidah (90)
Kata Sheikh Jalaluddin al-Mahalli di dalam tafsirnya, (الْخَمْر) ialah minuman yang memabukkan yang meliputi akal, dan (الْمَيْسِر) adalah perjudian, (الْأَنْصَاب) adalah berhala-berhala, (الْأَزْلَام) adalah anak panah, dan (رِجْس) ialah benda yang keji dan kotor, dan (مِنْ عَمَل الشَّيْطَان) bermaksud tipu-dayanya. (Lihat
Tafsr al-Jalalayn
, hlm. 154)
Berkenaan dengan persoalan di atas, jika sekiranya tidak ada sebarang bayaran sebagai pertaruhan atau tanpa yuran penyertaan, maka hukumnya adalah harus dan ia tidak termasuk dalam judi. Walaupun begitu, elakkan daripada syubhah adalah lebih baik. Ini berdasarkan kepada hadith Nabi SAW:
 فَمَنِ اتَّقَى الشُّبُهَاتِ اسْتَبْرَأَ لِدِينِهِ، وَعِرْضِهِ
Maksudnya: “
Sesiapa yang menghindarkan diri dari perkara syubhat, maka dia telah menyelamatkan agama dan kehormatannya.”
Riwayat al-Bukhari (52) dan Muslim (1599)
Semoga Allah SWT kurniakan kita sentiasa istiqamah dalam agama-Nya dan menjauhkan kita dari sebarang syubhah serta apa-apa yang diharamkan-Nya. Amin.
Saya tutup dengan doa:
اللَّهُمَّ أَرِنَا الْحَقَّ حَقًّا، وَارْزُقْنَا اتِّبَاعَهُ، وَأَرِنَا الْبَاطِلَ بَاطِلًا، وَارْزُقْنَا اجْتنِاَبَهُ، وَلَا تَجْعَلْهُ مُلْتَبِسًا عَلَيْنَا فَنَضِلَّ، وَاجْعَلْنَا لِلْمُتَّقِينَ إِمَامًا
Maksudnya:
“Ya Allah, tunjukkanlah kepada kami kebenaran itu sebagai kebenaran, dan rezekikanlah kepada kami untuk mengikutinya. Dan tunjukkanlah kepada kami kebatilan itu sebagai kebatilan dan rezekikanlah kepada kami untuk menjauhinya, dan jangan jadikannya terkeliru atas kami sehingga kami sesat. Dan jadikanlah kami sebagai pemimpin bagi orang yang bertaqwa.”
 (Lihat
Tafsir Ibn Kathir,
 3/75)
Bertarikh:19 April 2023 bersamaan 28 Ramadhan 1444H


#1313: Memakan Daging Beaver

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu persoalan. Apakah hukum daging beaver, dan adakah ia haram dimakan sebagaimana hukum memerang (
otter
)? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga baginda, para sahabat baginda serta orang-orang yang mengikuti jejak langkah baginda sehingga Hari Kiamat.
Definisi beaver dan habitatnya
[1]
Beaver
 terkenal sebagai haiwan yang sibuk dan ia menggunakan bakatnya untuk membina semula landskap yang hanya mampu dilakukan sebahagian kecil haiwan lain. Apabila terdapat kawasan yang sesuai, beaver akan mengorek lubang di tebing sungai dan tasik. Akan tetapi, haiwan ini turut mengubah kawasan yang kurang sesuai sebagai habitat dengan membina empangan. Dengan menebang dan menggerogot pokok dengan giginya yang tajam and rahangnya yang kuat, haiwan ini mewujudkan balak, dahan dan struktur lumpur yang besar untuk menahan sungai and menukar padang hutan menjadi kolam besar yang disukai oleh beaver.
Rumah beaver yang berbentuk seperti kubah atau juga dikenali sebagai penempatan, dibina dari dahan dan lumpur. Penempatan ini biasanya berada di lokasi strategik di tengah-tengah tasik dan penempatan ini hanya boleh dimasuki melalui beberapa laluan masuk di bawah air. Penempatan-penempatan ini ialah tempat tinggal keluarga lanjutan bagi keluarga ibu bapa monogami, anak beaver yang masih kecil dan anak beaver berumur antara satu dan dua tahun yang dilahirkan pada musim bunga tahun sebelumnya.
Gambar atas:
Beaver Amerika Utara (Castor canadensis)
Beaver ialah antara rodensia yang terbesar. Ia adalah haiwan herbivor dan suka makan daun, kulit kayu, ranting, akar dan tumbuhan air. Haiwan rodensia yang besar ini bergerak dengan canggung secara terkedek-kedek di daratan tetapi berenang dengan pergerakan yang cantik di dalam air menggunakan kaki belakang renangnya seperti sirip renang dan ekornya yang berbentuk seperti pendayung berfungsi sebagai kemudi. Ciri-ciri ini membolehkan
beaver
 berenang pada kelajuan sehingga lima batu sejam. Haiwan ini boleh berada di bawah air selama 15 minit tanpa naik ke permukaan air dan mempunyai sepasang kelopak mata lutsinar yang berfungsi seperti gogal. Bulu haiwan ini secara semulajadinya adalah berminyak and kalis air.
Terdapat dua spesies beaver yang boleh ditemui di hutan di Amerika Utara, Eropah dan Asia. Haiwan ini aktif sepanjang musim sejuk, berenang dan mencari makanan di dalam kolam walaupun lapisan ais melitupi permukaan kolam tersebut.
Gambar atas:
 Eurasian beaver (
Castor fiber
)
Perbezaan antara beaver dan memerang
Dalam artikel kami yang lalu,
kami telah nyatakan bahawa memerang adalah haiwan yang haram untuk dimakan
kerana ia termasuk dalam kategori haiwan yang bertaring dan menggunakan taringnya bagi memburu haiwan lain sebagai makanan utamanya.
[2]
Jadi, sebelum kami menjawab soalan yang diajukan, kami ingin tegaskan bahawa beaver adalah haiwan yang berbeza dengan memerang (atau dalam bahasa Inggeris ia dipanggil sebagai
otter
). Kami nyatakan di sini beberapa perbezaan tersebut:
[3]
Memerang adalah haiwan karnivor manakala beaver adalah haiwan herbivor.
Memerang adalah tergolong dalam order
Carnivora
[4]
 manakala beaver pula tergolong dalam order
Rodentia
.
[5]
Memerang adalah haiwan yang dekat dengan keluarga
weasel
 manakala beaver ialah haiwan yang dekat dengan keluarga tikus.
Memerang mempunyai bentuk badan yang lebih panjang dan kurus serta ekor yang tirus. Manakala beaver pula adalah lebih pendek dan gempal serta ekor yang panjang dan lebar.
Gambar atas:
 Memerang Eropah
Hukum daging beaver
Secara umumnya, beaver sering kali dilihat selalu berada di dalam air atau berada berhampiran dengan kawasan air. Maka, terlebih dahulu kita hendaklah menentukan sama ada ia dinisbahkan kepada kategori haiwan air ataupun haiwan darat. Berkenaan hal ini, Syeikh al-Islam Zakaria al-Ansari ada menukilkan pendapat Imam al-Mawardi yang menjadi
dhawabit
 (garis panduan) dalam menentukan kategori suatu haiwan itu apabila berhimpun pada dirinya darat dan air, iaitu:
مَا يَجْمَعُ مِنْ الْحَيَوَانِ بَيْنَ الْبَحْرِ وَالْبَرِّ إنْ كَانَ اسْتِقْرَارُهُ بِأَحَدِهِمَا أَغْلَبَ وَمَرْعَاهُ بِهِ أَكْثَرَ غَلَبَ عَلَيْهِ حُكْمُهُ
Maksudnya:

“Haiwan yang berhimpun padanya antara laut dan darat (dapat hidup di kedua-duanya), sekiranya ia dapat tetap (berterusan) hidup pada salah satunya menurut kebiasaan dan hidupnya lebih banyak di situ. Maka, hukumnya mengikut kebiasaannya.”
Oleh itu, apa-apa haiwan yang tidak dapat hidup melainkan di dalam air sahaja atau apabila ia keluar dari air, hidupnya seperti haiwan yang disembelih, maka hukumnya adalah halal dimakan, walau bagaimana keadaannya pun serta ia dinisbahkan sebagai hidupan air. Kemudian, jika suatu haiwan itu tidak cenderung kepada mana-mana antara keduanya (air atau darat), maka hukumnya adalah seperti haiwan darat mengikut pendapat yang sahih serta tidak halal untuk memakannya melainkan setelah disembelih, jika ia termasuk dalam jenis haiwan yang boleh disembelih. Sekiranya tidak, hukumnya adalah haram — untuk memakannya. (Lihat
Asna al-Matalib
, 1/566).
Justeru, melihat kepada gaya hidup dan habitnya,
beaver lebih dekat dengan haiwan darat
 kerana ia tidak dapat hidup lama (kekal) di dalam air. Hal ini kerana paling lama beaver mampu berada di dalam air tanpa perlu naik ke permukaan air hanyalah selama 15 minit.
[6]
Seterusnya, apabila jelas bahawa ia berada dalam kategori haiwan darat. Mengenai hal ini, terdapat kaedah menyebutkan bahawa hukum asal — yakni dalam menentukan status halal — bagi suatu haiwan darat itu adalah harus dan halal dimakan selagi mana tiada dalil yang mengharamkannya. Firman Allah SWT:
أُحِلَّتْ لَكُم بَهِيمَةُ الْأَنْعَامِ إِلَّا مَا يُتْلَىٰ عَلَيْكُمْ
Maksudnya:

“Dihalalkan bagi kamu (memakan) binatang-binatang ternak (dan sebagainya), kecuali apa yang akan dibacakan (tentang haramnya) kepada kamu.”
(Surah al-Ma’idah: 1)
Tambahan lagi, Syeikh Muhammad bin Soleh juga ada menyebutkan bahawa hukum asal bagi suatu makanan itu adalah halal melainkan adanya dalil yang mengharamkannya. Jika timbul keraguan dalam diri kita mengenai suatu makanan itu, yakni adakah ia halal ataupun haram. Maka, ia dihukumkan sebagai halal sehinggalah jelas kepada kita bahawa hukumnya adalah haram. Hal ini adalah berdasarkan kepada firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. Begitu juga firman Allah SWT:
وَسَخَّرَ لَكُم مَّا فِي السَّمَاوَاتِ وَمَا فِي الْأَرْضِ جَمِيعًا مِّنْهُ
Maksudnya:

“Dan Dia (Allah) telah menundukkan untukmu apa yang di langit dan apa yang di bumi semuanya, (sebagai rahmat) daripada-Nya.”
(Surah al-Jathiyah: 13)
Begitulah juga dalam sebuah riwayat daripada Abu al-Darda’ bahawa Rasulullah SAW bersabda:
ما أَحَلَّ اللهُ فِي كِتَابِهِ فَهُوَ حَلَالٌ، وَمَا حَرَّمَ فَهُوَ حَرَامٌ، وَمَا سَكَتَ عَنْهُ فَهُوَ عَفْوٌ
Maksudnya:
 “
Apa yang Allah SWT halalkan dalam kitab-Nya, maka ia adalah halal. Apa yang Allah SWT haramkan, maka ia adalah haram, dan apa yang didiamkan mengenainya, maka ia adalah dimaafkan
.”
Riwayat al-Bazzar (4087); al-Tabarani dalam
Musnad al-Syamiyyin
 (2102); Syeikh al-Albani dalam
al-Ta‘liqat al-Radhiyyah
 (3/24) menilainya sebagai sahih. Al-Haithami dalam
Majma‘ al-Zawa’id
 (1/176) menilai sanadnya sebagai hasan dan menyebutkan, semua perawinya adalah boleh dipercayai.
Oleh yang demikian, hukum asal bagi seluruh haiwan adalah halal sehinggalah datangnya dalil yang menunjukkan keharamannya. (Lihat
Fatawa Nur ‘ala al-Darb
, 20/2).
Kesimpulannya
Oleh itu, berdasarkan kepada kenyataan di atas, kami berpendapat bahawa
beaver termasuk dalam jenis haiwan yang harus dan halal untuk dimakan sebagaimana hukum asalnya.
Walau bagaimanapun, bagi menghalalkannya ia mesti disembelih sebagaimana haiwan darat yang lain, dan bukan seperti mana haiwan air yang halal bangkainya.
Selain itu, beaver bukanlah tergolong dalam jenis haiwan yang bertaring mahupun haiwan pemangsa yang memburu haiwan-haiwan lain sebagai makanan seperti singa, memerang dan lain-lain. Akan tetapi beaver merupakan haiwan herbivor yang hanya makan daun, kulit kayu, ranting, akar, tumbuhan air, paku pakis, rumput, pokok renek, jagung dan kacang. Bahkan beaver juga tidak akan makan daging sama sekali.
[7]
Lebih-lebih lagi, daging beaver telah dikenalpasti sebagai daging yang sangat kaya dengan sumber protein. Selain itu, hatinya juga kaya dengan sumber vitamin A dan zat besi (
iron
). Oleh itu, daging beaver selamat dimakan dan merupakan salah satu makanan yang sangat berkhasiat. Manfaat memakan daging beaver adalah lebih banyak lagi berbanding risiko terdedah kepada pencemaran.
[8]
Oleh yang demikian, hal ini dilihat bertepatan dengan saranan agama Islam yang meminta penganutnya, bukan sahaja memilih makanan yang halal tetapi mesti juga baik — berkualiti.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
[1]
 Lihat
National Geographic
,
https://www.nationalgeographic.com/animals/mammals/b/beaver/
. Diakses pada 14 April 2023.
[2]
 Lihat
https://maktabahalbakri.com/363-memakan-daging-memerang/
. Diakses pada 14 April 2023.
[3]
 Lihat artikel bertajuk
Difference Between Otters and Beavers
,
http://www.differencebetween.net/science/nature/difference-between-otters-and-beavers/
. Diakses pada 11 Mac 2020.
[4]
 Order Carnivora berasal dari bahasa Latin :
carō
 iaitu daging, dan
vorāre
  iaitu melahap. Ia merangkumi lebih 260 spesies mamalia plasenta. Hampir semua karnivora menjadikan daging sebagai makanan utama. Sesetengah famili seperti kucing, anjing, dan wesel hanya memakan daging, manakala famili lain seperti rakun dan beruang lebih cenderung kepada omnivor, bergantung pada persekitaran habitatnya. (Lihat
https://ms.wikipedia.org/wiki/Carnivora
. Diakses pada 11 Mac 2020)
[5]
 Rodentia ialah binatang mamalia kecil seperti tikus, arnab dan tupai, yang mempunyai gigi depan yang tajam dan kuat untuk mengunggis makanan dan sebagainya. (Lihat
https://prpm.dbp.gov.my/cari1?keyword=rodensia
. Diakses pada 14 April 2023).
[6]
 Lihat
Wilderness Classroom Educational Adventures
,
http://www.wildernessclassroom.com/wilderness-library/beaver/
. Diaksess pada 11 Mac 2020.
[7]
 Lihat Artikel bertajuk
What Do Beavers Eat?

https://www.animalfoodplanet.com/what-do-beavers-eat/
. Diakses pada 11 Mac 2020.
[8]
 Lihat
Beaver Environmental Health – Contaminants Fact  Sheet,

https://www.hss.gov.nt.ca/sites/hss/files/resources/contaminants-fact-sheets-beaver.pdf
. Diakses pada 11 Mac 2020.
Bertarikh:17 April 2023 bersamaan 26 Ramadhan 1444H


#1323: Bayaran Gaji Lebih

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, saya dari negeri Sabah. Soalan saya ialah, anak saya baru dapat kerja di satu syarikat besar di negeri Sabah, kerja
mining
 selalu ada OT (
overtime
).

Yang menjadi kemusykilan saya ialah jumlah bayaran OT yang anak saya terima terlebih sedangkan kerja lebih masa yang anak saya ikut tidak  banyak, yang mencatat  kerja lebih masa itu dibuat oleh jurutera syarikat tersebut, bagaimana dengan duit lebih yang di bayar itu? Bolehkah anak saya gunakan? Sudah 4 bulan anak saya kerja dan perkara ini  sentiasa ada bayaran lebih pada setiap hujung bulan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, sikap anda ingin bertanya untuk kepastian adalah amat baik. Begitu juga, untuk mendapatkan jawapan dalam isu ini juga adalah terpuji. Ini menandakan masih ada sekelumit perasaan yang mendalam dalam jiwa anda dalam bab halal dan haram. Soalan di atas jelas menunjukkan kepada kita bahawa anak anda amat profesional serta dapat melaksanakan tugas dengan baik. Ini sudah tentu amat disukai oleh Islam itu sendiri. Daripada Aisyah RA, bahawa Nabi SAW bersabda:
إِنَّ اللَّهَ عَزَّ وَجَلَّ يُحِبُّ إِذَا عَمِلَ أَحَدُكُمْ عَمَلًا أَنْ يُتْقِنَهُ
Maksudnya:
“Sesungguhnya Allah Azza wa Jalla mencintai seseorang yang apabila dia mengerjakan sesuatu kerja, dia laksanakan dengan cemerlang.”
Riwayat al-Tabarani dalam
al-Mu’jam al-Awsath
 (275) dan al-Baihaqi
dalam Syu’ab al-Iman
 (4929), (4930) dan (4931).
Al-Munawi berkata: ‘إِذَا عَمِلَ أَحَدُكُمْ عَمَلًا أَنْ يُتْقِنَهُ’ (
apabila dia mengerjakan sesuatu kerja, dia laksanakan dengan cemerlang
), yakni dia menyempurnakannya. (Lihat
Faidh al-Qadir,
2/286) Al-San’ani berkata: Yakni, dia melakukan sesuatu dalam bentuk dan keadaannya yang paling sempurna. (Lihat
al-Tanwir Syarh al-Jami’ al-Saghir
,

2/148)
Saya cadangkan beberapa perkara:
Rujuk terlebih dahulu terma
overtime
 yang diamalkan di tempat kerja anak saudara, begitu juga tuntutan dan
claim
nya.
Jika sekiranya benar terlebih maka bolehlah melakukan seperti berikut:
 Pulangkan kembali duit lebihan tersebut
 Jika sekiranya ia boleh membawa suasana tidak baik, saya syorkan masukkan duit lebihan ke dalam tabung kebajikan syarikat tersebut
III. Gunakan duit tersebut untuk
maslahat ‘ammah
seperti pembaikan tandas dan lain-lain.
 Begitu juga, saudara boleh bekerja dengan lebih masa untuk mencukupkan apa yang saudara dapat atau perolehi. Buatlah yang terbaik untuk memajukan syarikat saudara ke arah yang lebih cemerlang.
 Hendaklah saudara berzakat dan lebihkan zakat, mudah-mudahan ia menghilangkan segala bentuk kelemahan kita selama mana kita berinteraksi dengan harta.
Saya cukup bimbang dengan satu hadith Nabi SAW:
كُل لَحْمٍ نَبَتَ مِنْ حَرَامٍ فَالنَّارُ أَوْلَى بِهِ.
Maksudnya:
“Setiap daging yang tumbuh daripada yang haram, maka neraka lebih utama baginya.”
Riwayat al-Tirmizi (614) dengan lafaz: ‘إِنَّهُ لاَ يَرْبُو لَحْمٌ نَبَتَ مِنْ سُحْتٍ إِلاَّ كَانَتِ النَّارُ أَوْلَى بِهِ’ (
“Tidak ada daging yang tumbuh dari al-suht, kecuali neraka lebih layak baginya.”
)
Pada akhirnya, marilah sentiasa kita berdoa sebagai mana yang diajar oleh Rasulullah SAW dan diamalkannya setiap kali selesai solat Subuh dengan doa:
اللَّهمَّ إنِّي أسألُكَ عِلمًا نافعًا ورزقًا طيِّبًا وعملًا متقبَّلًا.
Maksudnya:
“Ya Tuhan, aku memohon daripada-Mu ilmu yang bemanfaat, rezeki yang baik, dan amalan yang diterima.”
Riwayat Ibn Majah (762) dan Ahmad (26731)

Bertarikh:19 April 2023 bersamaan 28 Ramadhan 1444H


#1312: Kain Kafan Berwarna Selain Warna Putih

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Adakah boleh mengkafankan jenazah dengan kain kafan berwarna selain warna putih? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, sunnah untuk mengkafankan jenazah dengan kain putih. Hal ini adalah berdasarkan hadith daripada riwayat Ibn Abbas R.Anhuma, katanya: Rasulullah SAW bersabda:
الْبَسُوا مِنْ ثِيَابِكُمُ الْبَيَاضَ، فَإِنَّهَا مِنْ خَيْرِ ثِيَابِكُمْ، وَكَفِّنُوا فِيهَا مَوْتَاكُمْ
Maksudnya:
 “
Pakailah kamu pakaian yang berwarna putih kerana ia sebaik-baik pakaian, dan kafankanlah dengan pakaian putih tersebut mayat-mayat kamu
.”
Riwayat Abu Daud (3878); al-Tirmizi (994); Ibn Majah (3566); Ahmad (2219); Imam al-Tirmizi menilainya sebagai
hasan sahih
.
Dalam  hadith lain, daripada riwayat Samurah bin Jundub R.A, katanya: Rasulullah SAW bersabda:
الْبَسُوا البَيَاضَ؛ فَإنَّهَا أَطْهَرُ وَأَطْيَبُ، وَكَفِّنُوا فِيهَا مَوْتَاكُمْ
Maksudnya:
 “
Pakailah pakaian berwarna putih kerana sesungguhnya ia adalah lebih suci dan lebih baik, begitu juga kafankanlah dengan pakaian putih itu mayat-mayuat kamu.
”
Riwayat al-Tirmizi (2810) dan beliau menilainya sebagai
hasan sahih
; al-Nasa’i (1896); Ibn Majah (3567); Ahmad (20166)
Begitu juga riwayat daripada Aisyah R.Anha bahawa:
أَنَّ رَسُولَ اللهِ صَلَّى اللهُ عَلَيْهِ وَسَلَّمَ كُفِّنَ فِي ثَلاَثَةِ أَثْوَابٍ يَمَانِيَةٍ بِيضٍ
Maksudnya:
 “
Rasulullah SAW dikafankan dengan tiga kain berwarna putih yang berasal dari Yaman
.”
Riwayat al-Bukhari (1264)
Imam al-Nawawi menyebutkan, lafaz “بِيضٍ” (putih) dalam hadith di atas adalah dalil yang menunjukkan galakan (sunat) untuk mengkafankan mayat dengan kain putih, dan ia merupakan perkara yang disepakati oleh para ulama. (Lihat
al-Minhaj Syarh Sahih Muslim
, 7/8).
Berbalik kepada soalan yang diajukan, Imam al-Nawawi menyatakan, para ashab kami berpendapat bahawa dibolehkan mengkafankan jenazah dengan pakaian yang dibolehkan untuknya memakainya ketika hidupnya. Justeru, boleh menggunakan, kain
cotton
, kain yang diperbuat daripada bulu biri-biri, kain linen, kain yang diperbuat daripada bulu biasa, kain yang diperbuat daripada bulu unta dan lain-lain.
Adapun kain sutera, haram untuk mengkafankan jenazah lelaki dengannya. Manakala bagi jenazah perempuan, pendapat yang masyhur lagi putus adalah diharuskan untuk mengkafankan jenazah perempuan tersebut dengannya. Hal ini kerana dia dibolehkan untuk memakainya ketika masih hidup dahulu, akan tetapi dihukumkan sebagai makruh kerana di dalamnya terdapat pembaziran dan menyerupai perbuatan mensia-siakan harta. Berbeza halnya dia memakainya ketika masih hidup dahulu kerana dia memakainya untuk kelihatan cantik buat suami.
Adapun kain yang berwarna kuning dan kain yang berwarna oren terang pula, tidak haram untuk mengkafankan jenazah dengannya tanpa sebarang khilaf tetapi dihukumkan sebagai makruh mengikut mazhab (Syafi‘i) dan pendapat ini telah diputuskan oleh ramai ulama.  (Lihat
al-Majmu‘ Syarh al-Muhazzab
, 5/197).
Dalam erti kata lain, mengkafankan jenazah dengan kain berwarna selain warna putih adalah dibolehkan selagi mana ia adalah pakaian yang dibenarkan untuk dipakai ketika dia masih hidup dahulu tetapi dihukumkan sebagai makruh. Hal ini juga adalah sebagaimana disebutkan oleh Imam al-Nawawi ketika mensyarahkan hadith di atas bahawa dihukumkan sebagai makruh mengkafankan mayat dengan kain berwarna dan seumpamanya yang terdiri daripada pakaian perhiasan. (Lihat
al-Minhaj Syarh Sahih Muslim
, 7/8).
Selain daripada itu, dalam
al-Mausu‘ah al-Fiqhiyyah
 dinyatakan bahawa makruh mengkafankan dengan kain berwarna oren terang, kain berwarna kuning, kain yang diperbuat daripada bulu biasa dan kain yang diperbuat daripada bulu biri-biri sedangkan dia mampu untuk menggunakan kain selainnya kerana ia menyalahi amalan salaf. (Lihat
al-Mausu‘ah al-Fiqhiyyah al-Kuwaitiyyah
,
 13/238).
Kesimpulannya
Berdasarkan kepada perbincangan dan perbahasan di atas,
kami berpendapat bahawa mengkafankan jenazah dengan warna selain warna putih adalah dibolehkan.
Akan tetapi hukumnya adalah makruh, jika ia dilakukan dalam keadaan dia mampu untuk mendapatkan kain yang berwarna putih. Apatah lagi tindakan mengkafankan jenazah dengan kain berwarna seolah-olah mendedahkan dirinya kepada ruang-ruang tohmahan, di mana sedia maklum amalan negara kita adalah mengkafankan jenazah dengan kain berwarna putih, dan kain putih juga kebiasaannya adalah lebih murah berbanding kain-kain berwarna.
Sekalipun begitu, jika terdapat sebab untuk menggunakan kain selain warna putih disebabkan oleh ketiadaan kain berwarna putih atau kain kafan berwarna putih tidak mencukupi untuk digunakan dalam proses mengkafankan jenazah terutamanya kawasan pedalaman yang jauh daripada kedai-kedai, atau seumpamanya, maka tidak makruh untuk menggunakannnya.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
Bertarikh:17 April 2023 bersamaan 26 Ramadhan 1444H


#132 Imam Solat Isyak, Makmum Solat Maghrib

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Assalamualaikum ustaz. Ketika dalam musafir, saya berhenti di sebuah surau untuk solat Jamak antara Maghrib dan Isyak. Ketika itu sudah waktu Isya dan saya ingin jamak ta’khir. Saya berniat solat Maghrib dan mengikuti imam yang melakukan solat Isya’. Ketika rakaat ketiga, adakah saya perlu berpisah daripada imam, atau saya boleh duduk tasyahud akhir untuk menunggu imam?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Solat berjamaah merupakan sebahagian dari syiar agama Islam. Melazimi dan membesarkan solat berjemaah serta
istiqamah
 dalam melaksanakannya adalah pembuktian yang zahir terhadap ketakwaan yang terdapat di dalam jantung hati seseorang. Ini berdasarkan firman Allah SWT:
وَمَن يُعَظِّمْ شَعَائِرَ اللَّهِ فَإِنَّهَا مِن تَقْوَى الْقُلُوبِ
Maksudnya: “
Sesiapa yang membesarkan syiar-syiar Allah maka sesungguhnya ia merupakan antara tanda ketakwaan jantung hati
.”
[1]
Meskipun
siyaq
 (konteks) ayat ini merujuk kepada amalan-amalan dalam ibadah haji seperti wukuf di ‘Arafah, melontar jamrah, serta beberapa perbuatan yang lain, namun ibrah adalah berdasarkan kepada keumuman lafaz. Ia seperti yang disebutkan dalam sebuah kaedah yang masyhur:
العِبْرَةُ بِعمُومِ اللفْظِ
Maksudnya: “
Ibrah itu merujuk kepada keumuman lafaz.”
[2]
Oleh itu, Ibn Kathir apabila menafsirkan ayat tersebut beliau berkata:
“Iaitu (sesiapa yang membesarkan) perintah-perintah Allah.”
[3]
Selain itu, Islam menggalakkan agar kita sentiasa solat berjemaah dan inilah sunnah Rasulullah SAW serta dipahalakan dengan gandaan yang banyak. Sabda Rasulullah SAW:
صَلاَةُ الْجَمَاعَةِ تَفْضُلُ صَلاَةَ الْفَذِّ بِسَبْعٍ وَعِشْرِينَ دَرَجَةً
Maksudnya: “
Solat berjemaah itu lebih baik (afdhal) daripada sembahyang bersendirian dengan dua puluh tujuh kali ganda.”
[4]
Berkenaan persoalan di atas, dalam fiqh mazhab al-Syafie, diharuskan makmum untuk bersolat jemaah dengan imam dalam solat-solat yang bersesuaian nazmnya, yakni formatnya, sekalipun jika berbeza bilangannya seperti seperti makmum bersolat isyak mengikut imam maghrib, atau sebaliknya. Jika berbeza nazamnya, seperti makmum solat subuh mengikut solat jenazah, maka tidak sah jemaahnya, mengikut pendapat muktamad.
Imam al-Nawawi menjelaskan dalam kitabnya
Raudhah al-Talibin
 (1/368): “Sekiranya bersepakat dua solat (imam dan makmum) pada perbuatan yang zahir maka diperhatikan:
jika
sepakat bilangannya
 seperti solat Zohor di belakang orang solat Isyak, maka
diharuskan
 untuk mengikutinya;
jika
bilangan rakaat solat imam kurang
(berbanding solat makmum) seperti makmum solat Zohor di belakang imam solat subuh, maka
diharuskan
 Justeru, apabila selesainya solat imam, kemudian
hendaklah makmum bangkit untuk menyempurnakan solat dengan sendiri
 seperti hukum masbuq. Hendaklah dia mengikuti imam pada membaca doa qunut, namun sekiranya dia mufaraqah (berpisah daripada imam) ketika imam itu sedang sibuk dengan qunut, maka itu diharuskan.
Jika makmum bersolat zuhur tetapi mengikut imam solat maghrib, apabila imam berada pada duduk terakhir (tasyahhud akhir) pada rakaat ketiga, dia diberi pilihan untuk mengikut imam atau mufaraqah daripad imam, seperti hukum doa qunut.
[5]
Sekiranya
bilangan solat makmum kurang
 daripada solat imam, seperti solat subuh di belakang imam solat zuhur, maka pendapat mazhab menyatakan hukumnya adalah
harus
. Apabila imam bangkit pada rakaat ketiga, maka makmum diberi pilihan;
jika dia mahu
dia boleh mufaraqah (tanpa makruh)
 kemudian memberi salam (yakni menyelesaikan solatnya bersendirian), atau jika dia mahu dia boleh menunggu imam sehingga memberi salam bersama dengannya. Aku (Imam al-Nawawi) berkata: menunggu itu lebih afdhal (baik). Wallahua`lam.
Jika
dia memiliki kesempatan berqunut
 pada rakaat kedua, seperti imam berdiri sebentar, disunatkan dia berqunut. Jika tidak sempat, maka tiada ke atasnya apa-apa.
[6]
 Dia juga boleh untuk keluar daripada mengikuti imam untuk berqunut.
[7]
Sekiranya seseorang itu bersolat maghrib di belakang orang yang bersolat zuhur, maka apabila imam bangkit untuk rakaat keempat, tidak boleh makmum itu mengikutinya, bahkan hendaklah dia bermufaraqah daripada imam itu,
[8]
 kemudian bertasyahhud dan memberi salam.”
Justeru, untuk menjawab soalan di atas, wajib bagi makmum yang bersolat maghrib di belakang imam bersolat isyak melakukan salah satu daripada dua perkara berikut:
Berniat mufaraqah daripada mengikut imam sebelum duduk untuk tasyahhud akhir, semasa sujud terakhir.
Menunggu imam semasa sujud terakhir bagi makmum sehingga imam sampai ke duduk terakhir untuk bertasyahhud dan salam bersama imam.
Wallahu a’lam.
Bertarikh: 17/11/2021 bersamaan 12 Rabiul Akhir 1443H
[1]
 Surah al-Haj (32)
[2]
 Lihat
Manahil al-‘Irfan
, 1/110
[3]
 Lihat
Tafsir al-Quran al-‘Azim,
5/424
[4]
 Riwayat al-Bukhari (645)
[5]
 Lebih afdhal dia mengikut imam.
[6]
 Menurut Imam al-Mahalli, ertinya tidak perlu sujud sahwi kerana imam sudah menanggungnya. (Lihat
Syarh al-Mahalli ala al-Minhaj
, 1/325).
[7]
 Menurut Imam al-Khatib al-Syirbini dalam
Mughni al-Muhtaj
 (1/504), ertinya harus baginya untuk berniat mufaraqah, jika terdapat keuzuran, kerana meraikan sunnah Rasulullah SAW yang membaca qunut. Jika tiada keuzuran, maka lebih afdhal tinggalkan qunut. Boleh juga lambat sedikit daripada imam untuk membaca qunut tanpa perlu mufaraqah.
[8]
 ‘Hendaklah” disini bermaksud wajib mufaraqah, kerana jika makmum itu duduk bertasyahud sedangkan dia masih mengikut imam, dia telah menambah satu duduk yang tidak dilakukan oleh Imam. (Lihat
Hasyiah al-Jamal
, 1/565) oleh Syeikh Sulaiman al-Jamal. Justeru hendaklah dia berniat mufaraqah semasa sujud kedua sebelum duduk tasyahhud akhir jika dia mengkehendaki mufaraqah, dan itu lebih afdhal. Jika dia mengkehendaki memberi salam bersama imam, maka hendaklah dia tunggu dalam keadaan sujud. (Lihat
Syarh al-Muqaddimah al-Hadhramiyyah
, hlm. 349) oleh Syeikh al-Habib Sa`id Ba`isyn.


#1311: Kain Kafan dengan Kain Mahal

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Bolehkah kita menggunakan kain kafan daripada jenis kain yang mahal untuk mengkafankan jenazah? Mohon pencerahan. Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, dalam hal mengkafankan jenazah, sebaik-baiknya kain yang hendak digunakan adalah berwarna putih. Hal ini adalah berdasarkan hadith daripada riwayat Ibn Abbas R.Anhuma, katanya: Rasulullah SAW bersabda:
الْبَسُوا مِنْ ثِيَابِكُمُ الْبَيَاضَ، فَإِنَّهَا مِنْ خَيْرِ ثِيَابِكُمْ، وَكَفِّنُوا فِيهَا مَوْتَاكُمْ
Maksudnya:
 “
Pakailah kamu pakaian yang berwarna putih kerana ia sebaik-baik pakaian, dan kafankanlah dengan pakaian putih tersebut mayat-mayat kamu
.”
Riwayat Abu Daud (3878); al-Tirmizi (994); Ibn Majah (3566); Ahmad (2219); Imam al-Tirmizi menilainya sebagai
hasan sahih
.
Begitu juga riwayat daripada Aisyah R.Anha bahawa:
أَنَّ رَسُولَ اللهِ صَلَّى اللهُ عَلَيْهِ وَسَلَّمَ كُفِّنَ فِي ثَلاَثَةِ أَثْوَابٍ يَمَانِيَةٍ بِيضٍ
Maksudnya:
 “
Rasulullah SAW dikafankan dengan tiga kain berwarna putih yang berasal dari Yaman
.”
Riwayat al-Bukhari (1264)
Imam al-Nawawi menyebutkan, lafaz “بِيضٍ” (putih) dalam hadith di atas adalah dalil yang menunjukkan galakan (sunat) untuk mengkafankan mayat dengan kain putih, dan ia merupakan perkara yang disepakati oleh para ulama. (Lihat
al-Minhaj Syarh Sahih Muslim
, 7/8).
Berbalik kepada soalan yang diajukan, Imam al-Nawawi menyatakan, para ashab kami berpendapat bahawa dibolehkan mengkafankan jenazah dengan pakaian yang dibolehkan untuknya memakainya ketika hidupnya. Justeru, boleh menggunakan, kain
cotton
, kain yang diperbuat daripada bulu biri-biri, kain linen, kain yang diperbuat daripada bulu biasa, kain yang diperbuat daripada bulu unta dan lain-lain.
Adapun kain sutera, haram untuk mengkafankan jenazah lelaki dengannya. Manakala bagi jenazah perempuan, pendapat yang masyhur lagi putus adalah diharuskan untuk mengkafankan jenazah perempuan tersebut dengannya. Hal ini kerana dia dibolehkan untuk memakainya ketika masih hidup dahulu, akan tetapi dihukumkan sebagai makruh kerana di dalamnya terdapat pembaziran dan menyerupai perbuatan mensia-siakan harta. Berbeza halnya dia memakainya ketika masih hidup dahulu kerana dia memakainya untuk kelihatan cantik buat suami. Namun, pengarang
al-Bayan
 menukilkan satu pendapat dalam kalangan ulama mazhab Syafi‘i bahawa kain kafan sutera buat jenazah perempuan adalah tidak dibolehkan.
Adapun kain yang berwarna kuning dan kain yang berwarna oren terang pula, tidak haram untuk mengkafankan jenazah dengannya tanpa sebarang khilaf tetapi dihukumkan sebagai makruh mengikut mazhab (Syafi‘i) dan pendapat ini telah diputuskan oleh ramai ulama. Namun, pengarang
al-‘Uddah
 dan
al-Bayan
menukilkan dua pendapat dalam kalangan ulama mazhab Syafi‘i dan salah satu daripada pendapat tersebut menyatakan, tidak makruh. Kedua-duanya menyebutkan, pendapat ini juga adalah mazhab Abu Hanifah.
Seterusnya Imam al-Nawawi menyimpulkan dengan menukilkan kalam para ashab yang menyatakan, kain kafan yang harus digunakan adalah berdasarkan kepada keadaan si mati. Sekiranya dia seorang yang kaya, maka gunakanlah kain kafan yang terbaik (dari segi kualiti). Sekiranya dia seorang yang sederhana, maka gunakanlah kain kafan yang sederhana kualitinya dan sekiranya dia seorang yang kurang dari segi harta, maka gunakanlah kain kafan yang kasar (rendah kualitinya). Ini adalah kenyataan daripada al-Syeikh Abu Hamid, al-Bandaniji dan selain kedua-duanya. (Lihat
al-Majmu‘ Syarh al-Muhazzab
, 5/197).
Oleh itu, menggunakan kain kafan yang mahal di dalam urusan pengebumian jenazah adalah dibolehkan. Akan tetapi ia dihukumkan sebagai makruh, sekiranya terdapat unsur-unsur pembaziran dan berlebih-lebihan pada perkara yang tidak sepatutnya. Apatah lagi sehingga ia menyusahkan dan  di luar daripada batasan kemampuan dalam urusan mengkafankan jenazah. Orang yang hidup lebih utama diraikan dari segi berpakaian, berbanding orang yang telah meninggal dunia.
Dalam hal ini juga, Sayyid Sabiq ada menyatakan bahawa makruh berlebih-lebihan dalam urusan kain kafan. Kain kafan itu hendaklah baik tanpa berlebih-lebihan dalam harganya ataupun seseorang membebankan dirinya dalam hal tersebut yang bukan daripada kebiasaannya (adatnya). (Lihat
Fiqh al-Sunnah
, 1/519). Ini sebagaimana hadith yang diriwayatkan oleh Ali bin Abu Talib R.A, katanya:
لَا تَغَالَوْا فِي الْكَفَنِ فَإِنَّهُ يُسْلَبُ سَلْبًا سَرِيعًا
Maksudnya:
 “
Jangan melampau dalam urusan pengkafanan kerana kain kafan itu cepat rosak bila berada di dalam tanah.
”
Riwayat Abu Daud (3154) dan al-Baihaqi (6943).
[1]
Begitu juga Sayyid Sabiq turut membawakan riwayat daripada Abu Bakar R.A yang mengatakan: “Basuhlah kainku ini dan tambahlah dua helai lagi, kemudian kafankanlah aku dengan kain-kain itu.” Aisyah R.Anha berkata: “Kain ini sudah lama.” Kemudian Abu Bakar berkata: “Sesungguhnya orang yang hidup adalah lebih utama untuk memakai kain baru berbanding orang yang telah mati. Sesungguhnya kain kafan itun adalah untuk nanah yang mengalir daripada mayat.”
Tidak dapat dinafikan bahawa kain kafan daripada sutera termasuk dalam berlebih-lebihan dalam urusan pengkafanan. Ini jelas melalui pendapat ramai dalam kalangan ulama yang menghukumkan sebagai makruh bagi mayat perempuan yang menggunakan kain kafan sutera.
Sayyid Sabiq menukilkan pendapat tersebut dalam kitabnya dan sebabnya adalah kerana perbuatan tersebut mengandungi unsur pembaziran, mensia-siakan harta dan juga melampaui batas yang dilarang dalam agama. Para ulama membezakan kedudukan kain sutera yang dipakai oleh perempuan sebagai barang perhiasan ketika mereka masih lagi hidup dan sebagai kain kafan selepas mereka meninggal dunia. Di antara ulama yang menghukumkannya sebagai makruh ialah al-Hasan, Ibn al-Mubarak dan Ishaq. Bahkan Ibn al-Munzir menyebutkan, aku tidak menemui daripada selain mereka pendapat yang menyelisihi mereka dalam perkara ini. (Lihat
Fiqh al-Sunnah
, 1/520).
Kesimpulannya
Berdasarkan kepada perbincangan dan perbahasan di atas,
kami berpendapat bahawa mengkafankan jenazah dengan kain yang mahal adalah tidak mengapa dan dibolehkan, jika ia berada dalam ruang lingkup kemampuannya dan tidak berlebih-lebihan. Akan tetapi jika kain kafan itu berada di luar daripada kemampuannya sehingga dia terpaksa meminjam untuk membelinya atau dia berlebih-lebihan dalam urusan pengkafanan luar daripada kebiasaan setempatnya, maka ketika itu hukumnya adalah makruh.
Sebaik-baik kain kafan itu adalah yang berwarna putih dan hal ini juga kembali kepada keadaan si mati dan warisnya sebagaimana yang telah disebutkan oleh para ulama. Sekiranya dia daripada golongan yang berkemampuan dan kaya, maka kain kafan yang terbaik untuknya adalah daripada jenis yang berkualiti. Sekiranya dia daripada golongan pertengahan, maka gunakanlah kain kafan yang sederhana mutunya, dan jika dia orang yang kurang harta, maka sebaik-baik kain kafan untuknya adalah yang kasar — yang biasa mutunya.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
[1]
 Syeikh al-Albani dalam
Dha’if al-Jami‘
 (6247) menilainya sebagai dha’if; Syeikh Syu‘aib al-Arna’ut dalam
Takhrij Syarh al-Sunnah
 (5/315) menyatakan, di dalamnya terdapat perawi bernama Abu Malik ‘Amr bin Hasyim al-Janbi dan dia adalah seorang
layyin al-hadith
.
Bertarikh:17 April 2023 bersamaan 26 Ramadhan 1444H


#1324: Seruan Untuk Bersahur

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, penduduk Taman Klebang Putra 1 di Ipoh berarak dengan laungan “bangun sahur” sambil diiringi paluan rebana dan selawat dalam membawa tradisi kampung ke taman bagi mengejutkan umat Islam di kawasan perumahan itu supaya bersahur kira-kira 3.30 pagi tadi.
https://l.facebook.com/l.php?u=https%3A%2F%2Ftwitter.com%2Fbernamadotcom%2Fstatus%2F1642312049102557184%3Fs%3D46%26t%3DXakTHa8CMQ-IQ46CdzlkNw%26fbclid%3DIwAR3CUglHb_Tx376MbAT3maUSPyhlQKEwv5k8x_aJ1hiTD_xRvxSBQsPMHVc&h=AT1yfODSsLJJK3Svaib7sT5p_8-zsQ70H9WQwRx87bHF9rbfyo_gfzL9-nXXLkcgo3VIDQ8UhlwrqCMISpu30TyV_Uq-aWGaSlJF3DqNYlDovTqhF03t-1Y2mdieMKdmOCaamBzrOGAFiS_cffh4BQ

Adakah amalan seperti ini sejajar dengan kehendak sunnah baginda Rasulullah SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sebagai mana yang kita maklum, asal ibadat adalah
tawaqquf
atau
taabbudi,
 ia terhenti di atas perbuatan Rasulullah SAW dan perlakuannya. Dengan sebab itu, apabila membabitkan ibadat hendaklah mengikut nas dan amalan Rasulullah SAW. Sebaliknya, jika tidak, ia boleh membawa kepada
bid’ah
.
Dalam persoalan di atas, saya berpendapat niat untuk mengejutkan umat Islam bersahur adalah amat baik. Tetapi, penggunaan seperti itu boleh jadi sesuai pada zaman dahulu dan kemungkinan kurang sesuai pada zaman sekarang. Ini kerana, mungkin boleh mengganggu sebahagian orang yang sudah bangun untuk beribadat atau kanak-kanak kecil yang sedang tidur. Di samping itu, terlalu banyak
alternative
yang boleh digunakan untuk seseorang itu bangkit dari tidur dalam melaksanakan ibadat sahur.
Justeru, saya cadangkan alangkah lebih baik jika dibuat dua kali azan. Azan yang pertama satu jam sebelum masuk waktu sebenar dan azan yang kedua selepas masuk waktu. Ini juga diamalkan di Masjidil Haram kota suci Mekah al-Mukarramah dan Masjid Nabawi di al-Madinah al-Munawwarah. Sebuah hadith Rasulullah SAW daripada Ibnu Umar dan al-Qasim bin Muhammad, daripada Aisyah R.Anha:
أَنَّ بِلاَلاً، كَانَ يُؤَذِّنُ بِلَيْلٍ فَقَالَ رَسُولُ اللَّهِ صلى الله عليه وسلم  “ كُلُوا وَاشْرَبُوا حَتَّى يُؤَذِّنَ ابْنُ أُمِّ مَكْتُومٍ، فَإِنَّهُ لاَ يُؤَذِّنُ حَتَّى يَطْلُعَ الْفَجْرُ ”. قَالَ الْقَاسِمُ وَلَمْ يَكُنْ بَيْنَ أَذَانِهِمَا إِلاَّ أَنْ يَرْقَى ذَا وَيَنْزِلَ ذَا.
Maksudnya:
“Bahawa sesungguhnya Bilal melakukan azan pada waktu malam, makas sabda Rasulullah SAW: Makan dan minumlah (bersahur) sehingga azannya Ibnu Ummi Maktum kerana dia tidak tidak azan kecuali sudah masuk fajar.” Al–Qasim berkata: Tiadalah di antara dua azan tersebut melainkan yang ini naik tempat ini (menara) dan yang ini turun daripada ini (menara).
Riwayat Bukhari (1918)
Saya syorkan dalam isu ini juga rujuklah kepada imam dan tokoh-tokoh agama temaptan untuk diselaraskan cara yang terbaik dalam mengejutkan masyarakat setempat untuk bersahur. Ini kerana sahur merupakan sunnah yang amat digalakkan dalam Islam. Benarlah hadith Nabi SAW, daripada Sahl bin Sa’ad R.A, sabda Baginda SAW:
لَا تَزَالُ أُمَّتِي بِخَيْرٍ مَا أَخَّرُوا السُّحُورَ وَعَجَّلُوا الْفِطْرَ
Maksudnya:
“Umatku akan sentiasa berada di dalam kebaikan selagimana melewatkan bersahur dan mempercepatkan berbuka puasa.”
Riwayat al-Bukhari (1957), Muslim (1098) tanpa lafaz ‘أخَّروا السُّحورَ’ dan Ahmad (21546) dengan lafaz di atas.
Marilah sama-sama kita insafi untuk menjadi hamba-hamba Allah SWT yang mendapat pahala dengan sebanyak-banyaknya di bulan Ramadhan al-Mubarak dalam mengajak orang ramai ke arah kebaikan serta menjauhkan dari sebarang bentuk kemungkaran. Akhirnya, kita mengharapkan agar natijah puasa yang kita lakukan berhak memperolehi taqwa. Seterusnya, menjadikan kita golongan
muttaqin
. Amin.
Bertarikh:19 April 2023 bersamaan 28 Ramadhan 1444H


#1325: Lafaz Talak Berbentuk Soalan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri, saya ada soalan berkenaan talak. Jika si isteri sebut cerai kerana mendengar bisikan-bisikan dari iblis laknatullah. Kemudian, si suami menjawab,  “Nak ke?” (tanpa niat dan lafaz). Adakah jatuh talak kepada si isteri?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, suka saya nyatakan iblis dan syaitan amat suka rumah tangga diruntuhkan sehingga berlaku perceraian antara pasangan. Benarlah firman Allah SWT:
فَيَتَعَلَّمُونَ مِنۡهُمَا مَا يُفَرِّقُونَ بِهِۦ بَيۡنَ ٱلۡمَرۡءِ وَزَوۡجِهِۦۚ وَمَا هُم بِضَآرِّينَ بِهِۦ مِنۡ أَحَدٍ إِلَّا بِإِذۡنِ ٱللَّهِۚ وَيَتَعَلَّمُونَ مَا يَضُرُّهُمۡ وَلَا يَنفَعُهُمۡۚ وَلَقَدۡ عَلِمُواْ لَمَنِ ٱشۡتَرَىٰهُ مَا لَهُۥ فِي ٱلۡأٓخِرَةِ مِنۡ خَلَٰقٖۚ وَلَبِئۡسَ مَا شَرَوۡاْ بِهِۦٓ أَنفُسَهُمۡۚ لَوۡ كَانُواْ يَعۡلَمُونَ

Maksudnya:
“
Dalam pada itu ada juga orang-orang mempelajari dari mereka berdua: ilmu sihir yang boleh menceraikan antara seorang suami dengan isterinya, padahal mereka tidak akan dapat sama sekali memberi mudarat (atau membahayakan) dengan sihir itu seseorang pun melainkan dengan izin Allah. Dan sebenarnya mereka mempelajari perkara yang hanya membahayakan mereka dan tidak memberi manfaat kepada mereka. Dan demi sesungguhnya mereka (kaum Yahudi itu) telahpun mengetahui bahawa sesiapa yang memilih ilmu sihir itu tidaklah lagi mendapat bahagian yang baik di akhirat. Demi sesungguhnya amat buruknya apa yang mereka pilih untuk diri mereka, kalaulah mereka mengetahui.
”
Surah al-Baqarah (102)
Isu was-was telah kami jawapkan beberapa kali. Antara yang kami tekankan ialah:
Firman Allah SWT:
وَلَقَدْ خَلَقْنَا الْإِنْسَانَ وَنَعْلَمُ مَا تُوَسْوِسُ بِهِ نَفْسُهُ
Maksudnya:
“
Dan sesungguhnya, Kami menciptakan manusia dan mengetahui apa yang dibisikkan oleh hatinya.”
Surah Qaf: 16
Daripada Ibn Abbas R.Anhuma, bahawa Nabi SAW bersabda:
الشَّيْطَانُ جَاثِمٌ عَلَى قَلْبِ ابْنِ آدَمَ ، فَإِذَا ذَكَرَ اللهَ خَنَسَ وَإِذَا غَفَلَ وَسْوَسَ
Maksudnya:

“Syaitan itu duduk bercangkung di atas hati manusia, apabila manusia menyebut nama Allah, dia (syaitan) akan mengundurkan diri dan apabila manusia lalai, dia (syaitan) akan membisikkan kejahatan.”
Riwayat Ibn Abi Syaibah dalam al-Musannaf (35919), Abu Daud dalam
al-Zuhd
 (337). Hadith ini isnadnya dinilai sahih oleh pengarang
Takhrij Misykat al-Masabih
 (2221)
Al-Tibi menjelaskan: Lafaz ini merupakan
majaz
iaitu tipu daya syaitan dan bisikannya berjalan pada manusia sebagaimana darah berjalan pada salurannya. Syaitan ini sentiasa memperdayakan jiwa manusia, dan sentiasa meniupkan bisikan dan was-was pada hati dan jiwa manusia dengan menggunakan kemarahan dengan menggunakan darah (dalam diri manusia) dan menggunakan kekuatannya. Cara merawatnya adalah dengan lapar dan berpuasa kerana ianya dapat menghalang hawa nafsu dan juga syahwat yang merupakan senjata syaitan. Kekenyangan membawa kepada dosa, kekurangan iman dan juga gangguan fikiran. (Lihat
al-Kasyif ‘an Haqa’iq al-Sunan
, 2/521)
Menjawab persoalan di atas, ianya tidaklah jatuh kerana dia termasuk dalam tindakan di bawah sedar. Walaupun begitu, silalah rujuk ke mahkamah Syariah kerana kaedah menyebut:
حُكْمُ الْحـَاكِمِ يَرْفَعُ الخِلَافَ
Maksudnya:
“Keputusan hakim (yakni pemerintah) mengangkat khilaf.”
Saya syorkan agar anda sentiasa hadirh ke majlis ilmu. Di samping mempelajari pelbagai ilmu terutama yang terkait dengan akidah dan tasawuf di samping fiqh. Banyakkan zikrullah, munajat, doa, istighfar serta membaca al-Quran dengan tadabbur. Ini adalah ramuan terbaik untuk kekuatan jiwa serta tenangnya hati di samping selamat dari godaan syaitan dan was-wasnya.
Saya menutup dengan doa:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya: “Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh:19 April 2023 bersamaan 28 Ramadhan 1444H